title: Raqqan taistelu (2016–2017)

text:
5. kesäkuuta mennessä Raqqa oli osin saarrettu melko kireään taskuun. Liittouman joukot olivat muutaman kilometrin päässä kaupungin reunalta idässä, lännessä ja pohjoisessa. Ainoastaan yksi tie vei kaupungista ulos. Niinpä SDF ilmoitti seuraavana päivänä aloittavansa kaupungin valtauksen. Kaupunkia puolusti jopa 4000 ISIS-taistelijaa. Yhdysvallat tuki hyökkäystä ilmaiskuin. Yksi Yhdysvaltain ilmaiskuista tappoi 5. kesäkuuta 21 siviiliä, jotka pakenivat Isisiä. 6.-7 kesäkuuta SDF hyökkäsi pohjoisessa, idässä ja lännessä kaupungin laitaosiin.Raqqa oli kesäkuun puolivälissä miltei saarrettu. Niinpä SDF saartoi kaupungin 24. kesäkuuta.
saarrettuun kaupunkiin jäi 4000 Isis-taistelijaa ja siviilejä huonoihin oloihin.


title: Raqqan taistelu (2016–2017)

text:
Yhdysvallat tuki SDF:ää ilmaiskuin ja pienin maassa toimivin sotilasosastoin.
Huolimatta massiivisesta ilma- ja tulituesta SDF eteni kaupungissa malko hitaasti,
Isis teki jatkuvasti vastahyökkäyksiä, joisa osa menestyi tilapäisesti. Esimerkiksi 30. kesäkuuta Isis ajoi pakoon 350 FSA:n sotilasta. Raskaat taistelut tuhosivat rakennuksia ja ajoivat suurimman osan siviileistä pakoon.
10. heinäkuuta Yhdysvallat teki ilmaiskuja Vanhaa kaupunkia ympäröivään al Rafiqan muuriin, ja SDF pääsi niistä etenemään.
19. heinäkuuta Isis hallitsi yhä noin 5 km läpimittaista aluetta Raqqan keskustassa..
28. heinäkuuta SDF valvoi 50%:a Raqqasta.
Syyskuun alussa Isis valvoi kaupungin keskustaa ja pohjoisosia.
Syyskuun loppuun menessä SDF oli vallannut 80% Raqqasta. Taistelut olivat raunioittaneet kaupungin pahoin. Suurin osa siviileistä oli paossa. Kaupungissa oli enää noin 400 Isisin taistelijaa. Jäljelle jääneet siviilit jäivät taistelujen jalkoihin, ja satoja siviilejä kuoli.
He olivat suuressa vaarassa Isisin, ilmapommitusten ja taistelujen takia. Sairaanhoito ei toiminut. Isis pyrki pitämään siviilejä ihmiskilpinä.
Kurdijohtoinen SDF valtasi iimeiset ISISin hallussa olleet kaupunginosat 17. lokakuuta. Kaupunki valtauksen jälkeen laajalti asuinkelvoton. Lisäksi siellä oli miinoja ja yhä yksittäisiä Isisin taistelijoita.


title: Raqqan taistelu

text: Raqqan taistelu viittaa seuraaviin taisteluihin:


title: Mihail Muravjov (puna-armeijan komentaja)

text: Mihail Artemjevitš Muravjov (25. syyskuuta 1880 Burdukovo, Vetlužskin alue, Nižni Novgorodin kuvernementti – 11. heinäkuuta 1918 Simbirsk) oli venäläinen sotilas ja puna-armeijan komentaja, joka johti heinäkuussa 1918 lyhyeksi jäänyttä sotilaskapinaa.


text: Muravjov syntyi talonpoikaisperheeseen. Hän liittyi armeijaan vuonna 1898, osallistui Venäjän–Japanin sotaan 1904–1905 ja yleni vuoteen 1917 mennessä keisarillisen armeijan everstiluutnantiksi. Vasemmistososialistivallankumouksellisia kannattanut Muravjov ilmoittautui lokakuun vallankumouksen jälkeen uuden bolševikkihallinnon palvelukseen ja hänet nimitettiin välittömästi Pietarin sotilaskomentajaksi. Hän torjui marraskuussa 1917 vastavallankumouksellisen Kerenskin–Krasnovin kapinan, minkä jälkeen hän toimi sota-asiain kansankomissaari Vladimir Antonov-Ovsejenkon esikuntapäällikkönä tämän johtaessa sotaretkeä Donin alueelle kenraali Aleksei Kaledinin kasakka-armeijaa vastaan.


text: Tammikuussa 1918 Murajvov sai johtoonsa muutaman tuhannen miehen itsenäisen osaston, joka lähetettiin kukistamaan itsenäiseksi julistautunutta Ukrainan kansantasavaltaa ja sen keskusradaa. Hän valtasi Kiovan helmikuussa ja teloitutti siellä tuhansittain syrjäytetyn hallinnon tukijoita, minkä on sanottu olleen siihen mennessä Venäjän sisällissodan verisin tapahtuma. Muravjovin joukot joutuivat jo maaliskuun alussa perääntymään Kiovasta etenevän Saksan armeijan tieltä. Hän jatkoi ankaraa komentoaan Odessassa, kunnes joutui perääntymään sieltäkin. Maaliskuussa 1918 Muravjov siirtyi jälleen Antonov-Ovsejenkon esikuntaan Etelä-Venäjälle. Hänet pidätettiin huhtikuussa väärinkäytöksistä epäiltynä, mutta vapautettiin kesäkuun alussa.


text: Muravjov nimitettiin 13. kesäkuuta uuden itärintaman komentajaksi. Hänen oli tarkoitus johtaa operaatioita Keski-Venäjällä laajan alueen valloittanutta Tšekkoslovakian legioonaa ja Komutšin kansanarmeijaa vastaan. Kun vasemmistososialistivallankumouksellisten kapina puhkesi Moskovassa 6. heinäkuuta, Muravjov irtisanoutui puolueestaan ja säilytti edelleen bolševikkijohdon luottamuksen. Hän kuitenkin käynnisti oman kapinansa 10. heinäkuuta jätettyään edellisenä päivänä komentopaikkansa Kazanissa ja purjehdittuaan tuhannen miehen voimin Volgaa alas Simbirskiin. Hän julisti olevansa ”Venäjän Garibaldi”, joka kääntäisi maailmanhistorian kulun aloittamalla uudelleen sodan Neuvosto-Venäjän ja imperialistisen Saksan välillä. Tätä varten taistelu Tšekkoslovakian legioonaa vastaan oli lopetettava ja se oli kutsuttava mukaan yhteiseen hyökkäykseen saksalaisia vastaan. Muravjov pidätytti muun muassa 1. armeijan komentajan Mihail Tuhatševskin. Muravjovin toiminnan seurauksena puna-armeijan itärintama ja bolševikkien jalansija Volgan rannalla uhkasi romahtaa. Paikallisen toimeenpanevan komitean johtajana toiminut liettualainen bolševikki Juozas Vareikis onnistui kuitenkin järjestämään Muravjoville väijytyksen Simbirskissä. Muravjov ilmeisesti ammuttiin kiinnioton yhteydessä 11. heinäkuuta, jolloin hänen johtamansa kapina päättyi heti alkuunsa. Hänen kuolemaansa väitettiin jälkeenpäin myös itsemurhaksi.


title: Marrakesh-Safi

text: Marrakesh-Safi (, berb. ⵎⵕⵕⴰⴽⵛ ⴰⵙⴼⵉ) on yksi Marokon 12 alueesta.


title: Marrakesh-Safi

text: Marrakesh-Safin pääkaupunki on Marrakesh. Marrakesh-Safissa oli asukkaita vuonna 2014 noin 4,5 miljoonaa.


title: Marrakesh-Safi

text: Marrakesh-Safi muodostui syyskuussa 2015 kun Marrakesh-Tensift-El Haouzin alueeseen liittyi Doukkala-Abdan alueesta Safin ja Youssoufian maakunnat.


title: Marrakesh-Safi

text: Marrakesh-Safi on jaettu Marrakeshin prefektuuriin eli suurkaupunkialueeseen ja seuraaviin maakuntiin:


title: Asko Sivula

text: Asko Olavi Sivula (21. elokuuta 1936 Helsinki – 27. elokuuta 2014 Helsinki) oli suomalainen kenraalimajuri.


title: Asko Sivula

text: Sivulan vanhemmat olivat everstiluutnantti Reino Sivula ja Anni Kratz ja puoliso vuodesta 1964 Desirée Signe Kaarina Ahlbäck. Sivula tuli ylioppilaaksi 1956 ja suoritti upseerintutkinnon 1959 ja Sotakorkeakoulun 1969. Hän toimi Karjalan tykistörykmentin ja Reserviupseerikoulun opetusupseerina 1959–1967, Pääesikunnan esikuntaupseerina 1969-1976 ja osastopäällikkönä 1984–1990, Etelä-Suomen sotilasläänin esikunnan osastopäällikkönä 1979–1981, Jääkäripatteriston komentajana 1981–1984, kenttätykistön tarkastajana 1990–1992 ja lopuksi apulaismaavoimapäällikkönä vuodesta 1993. Hänet ylennettiin vänrikiksi 1957, luutnantiksi 1960, yliluutnantiksi 1963, kapteeniksi 1966, majuriksi 1971, everstiluutnantiksi 1976, everstiksi 19884 ja kenraalimajuriksi 1994. Hänen nimellään julkaistiin vuonna 1995 hänen johtamansa työryhmän tuottama tutkimus "Tietoyhteiskunnan maavoimat – Maavoimat 2020", jota on käytetty Suomen puolustusvoimien kehittämisessä.


title: Ulappa (albumi)

text: Ulappa on kosketinsoittaja Esa Kotilaisen albumi, joka julkaistiin 17. kesäkuuta 2015. Kotilainen on säveltänyt, esittänyt, sovittanut, äänittänyt ja miksannut levyn.


title: Ulappa (albumi)

text: Kaikki kappaleet säveltänyt Esa Kotilainen.


title: Ampiainen (sarjakuvahahmo)

text: Ampiainen (), oikealta nimeltään Janet van Dyne, on Marvel-kustantamon sarjakuvissa esiintyvä supersankari. Hahmo esiintyi ensi kerran lehden "Tales to Astonishin" numerossa 44 (kesäkuu 1963). Hänet tunnetaan alkuperäisen Muurahaismiehen, Henry ”Hank” Pymin, taistelutoverina ja tyttöystävänä. Ampiainen oli myös yksi Kostajien perustajajäsenistä ja se joka myös keksi ryhmän nimen.


title: Ampiainen (sarjakuvahahmo)

text: Janet van Dyne syntyi New Jerseyssä Cresskillin naapurustossa. Hänen isänsä ja varakas tiedemies, Vernon van Dyne, kuoli kun hänen koekappaleenaan ollut voimakas avaruusolento vapautui. Janet kääntyy isänsä ystävän, Hank Pymin, puoleen. Kostaakseen isänsä kuoleman, hän osallistuu biokemialliseen menettelyyn, joka antaa hänelle kyvyn kasvattaa siivet aina kun hän käyttää "Pymin hiukkasia" kutistuakseen alle 1,2 metrin pituiseksi. Yhdessä hän ja Muurahaismies kukistivat avaruusolennon ja kostivat Janetin isän kuoleman. Janet päättää jatkaa Ampiaisena ja toimia Hankin, johon hän oli rakastunut, taistelutoverina, vaikka Hank ei aluksi vastannut tunteisiin, koska Janet muistutti hänen entistä edesmennyttä vaimoaan.


title: Ampiainen (sarjakuvahahmo)

text: Toimiessaan Hankin taistelutoverina, hän osallistui useisiin taisteluihin superroistojen kanssa, kuten Piikkisian tai Munapään. Vaikka hänellä ei aluksi ollut vahingoittavia kykyjä, Janet oli erittäin nerokas, käyttäen kykyään kommunikoida hyönteisten kanssa sekä käyttäen aseinaan myös muita ihmisiä. Myöhemmin hän käyttää pientä ilma-asetta, oikean ampiaisen pistintä.


title: Ampiainen (sarjakuvahahmo)

text: Kun kohtaaminen Lokin kanssa toi joukon supersankareita yhteen, Janet ja Hank ehdottivat supersankariryhmän muodostamista, mikä johti Kostajien perustamiseen. Janet ehdotti nimeä ja hänestä tuli yksi perustajajäsenistä. Janet oli itsevarmana, urhea ja seurallinen. Hän osallistui usein taisteluihin superrpoistoja, kuten norjalaiseen mytologiaan perustuvia olentoja ja avaruusolentoja vastaan, vaikka hän oli Kostajien heikoin taistelija. Janet kehuu jatkuvasti miespuolisia tovereitaan näiden ulkonäöstä saadakseen Hankin mustasukkaiseksi. Jo Kostajien uran alkuaikoinan hän haavoittuu vakavasti, kun hän saa osuman harhaluodista Kreivi Nefariaa vastaan käydyn taistelun aikana, hän melkein kuolee keuhkojen petettyä. Myöhemmin hän jättää ryhmän väliaikaisesti. Palattuaan Kostajien jäseneksi, hänen voimansa olivat kehittynet niin paljon, ettei hän enää tarvinnut Pymin hiukkasia kokonsa muuttamiseen.


title: Ampiainen (sarjakuvahahmo)

text: Kun Janet van Dynen luultiin kuolleen, hänen entinen aviomiehensä Hank Pym ryhtyi toiseksi Ampiaiseksi. Kostajat-akatemian perustamisen jälkeen Pym otti jälleen käyttöön Jättiläis-pukunsa ja auttoi Kostajia pelastamaan Janetin mikrokosmoksesta.


title: Ampiainen (sarjakuvahahmo)

text: Myöhemmin paljastui, että Hank Pymillä oli tytär nimeltä Nadia Maria Trovayan kanssa. Maria kuitenkin siepattiin ja hän kuoli, jolloin Punaisen huoneen agentit kasvattivat Nadian, kunnes Nadia pakeni yhdellä Pymin hiukkasten näytteellä. Kuultuaan mitä Hankille oli tapahtunut, hän rakensi tämän isän osista kerätyillä osilla rakentaakseen uuden Ampiais-puvun. Ryhdyttyään kolmanneksi Ampiaiseksi Nadia yritti saada isänsä liittolaisten huomion. Saatuaan Kostajien luottamuksen vakauttamalla Visionin, Edwin Jarvis vei Nadian tapaamaan perhettään. Nadia päätyy kuitenkin ottamaan lailliseksi sukunimekseen ’van Dyne’, koska koki Janetin ainoaksi ihmiseksi, joka tuki häntä.


title: Ampiainen (sarjakuvahahmo)

text: Vaihtohtoisessa "MC2"-universumissa Henry Pymillä ja Janet Pymillä on kaksi lasta (Hope Pym ja Henry Pym Jr.). Jättiläinen saa surmansa alkuperäisten Kostajien viimeisessä tehtävässä ja Ampiainen kuolee suruun. Vanhempiensa kuoleman jälkeen Hopesta tulee Red Queen, joka muodostaa Revengers-ryhmän. Henry Jr. puolestaan ryhtyy Big Maniksi ja yhteistyössä hallituksen kanssa kokoaa uuden Kostajat-ryhmän.


title: Isänpäivä (täsmennyssivu)

text: Isänpäivä voi tarkoittaa seuraavia:


title: San Mauro Torinese

text: San Mauro Torinese on kunta Pohjois-Italiassa Torinon metropolikaupungissa Piemonten alueella. Se sijaitsee noin 10 kilometriä Torinosta koilliseen Pojoen varrella.


title: San Mauro Torinese

text: Kaupungin nähtävyyksiä on Pojoen ylittävä silta "Ponte Vittorio Emanuele III di San Mauro", joka tunnetaan myös nimellä "Ponte Vecchio" (vanha silta). Silta vihittiin käyttöön 8. syyskuuta 1912, ja siitä tuli yksi kaupungin symboleista. Silta on 8-aukkoinen kaarisilta, jonka pituus on 257 metriä ja leveys 8 metriä.


title: San Mauro Torinese

text: Kunnan alueella osittain oleva luonnonpuisto "Parco Naturale della Collina di Superga" perustettiin suojelemaan tämän mäkisen alueen luonnon monimuotoisuutta sekä maisemallisia piirteitä. Luonnonpuistossa on myös useita merkittäviä rakennuksia. Niistä hallitsevin on Torinon kunnan puolella oleva Supergan basilika. San Mauro Torinesen puolella sijaitsevat 1200-luvulta peräisin oleva linna "Castello di Sambuy" näyttävine puutarhoineen, sekä arkkitehti Alessandro Antonellin suunnittelema, vuonna 1857 rakennettu 52 metriä korkea uusgoottinen torni "Torre di Moncanino".


title: Torinon metropolikaupunki

text: Torinon metropolikaupunki () on yksi Italian metropolikaupungeista. Se sijaitsee Piemonten alueella Italian pohjoisosassa. Perustuspäivänä 1. tammikuuta 2015 Torinon metropolikaupunki korvasi Torinon maakunnan ().


title: Torinon metropolikaupunki

text: Metropolikaupunki muodostuu 315 kunnasta, ja sen pääkaupunki on Torino.


title: Torinon metropolikaupunki

text: Torinon metropolikaupunki on jaettu 11 vyöhykkeeseen, joista 4 on Torinon kaupungin ympäristössä sekä loput 7 ympäröivillä vuoristoalueilla.


title: Väliaikainen yleisvenäläinen hallitus

text: Väliaikainen yleisvenäläinen hallitus (, "Vremennoje Vserossijskoje pravitelstvo"; tunnettu myös nimellä "Ufan direktorio") oli Ufassa ja sen jälkeen Omskissa Siperiassa Venäjän sisällissodan aikana syyskuusta marraskuuhun 1918 toiminut Venäjän valkoisten yhteinen hallitus. Väliaikainen yleisvenäläinen hallitus oli viimeinen Venäjän sisällissodan aikaisista hallituksista, jolla oli laaja poliittinen pohja.


title: Väliaikainen yleisvenäläinen hallitus

text: Päätös väliaikaisen yleisvenäläisen hallituksen perustamisesta tehtiin 23. syyskuuta 1918 Ufassa pidetyssä valtakunnankokouksessa, jonka 170 edustajaa edustivat kahta saman vuoden kesäkuussa perustettua vastavallankumouksellista hallitusta, Samarassa toiminutta sosialistivallankumouksellisten Komutš-hallitusta ja Omskissa toiminutta Siperian väliaikaista hallitusta, sekä muita pienempiä ryhmiä. Väliaikaisen yleisvenäläisen hallituksen ohjelma oli kompromissi vasemmistolaisen Komutšin ja oikeistolaisen Siperian hallituksen välillä. Se lupasi tunnustaa perustuslakia säätävän kansalliskokouksen aseman, mutta kansalliskokous voitaisiin kutsua koolle aikaisintaan tammikuussa 1919. Tätä ei lopulta koskaan tehty. Väliaikaisen hallituksen johdossa oli viiden miehen direktorio, johon valittiin sosialistivallankumouksellisten Nikolai Avksentjev ja Vladimir Zenzinov, Siperian hallituksen johtomies Pjotr Vologodski, liberaalina tunnettu kenraali Vasili Boldyrev sekä kadettipuolueen vasemmistosiipeen kuulunut Vladimir Vinogradov. Jäseniksi valittiin alun perin myös Nikolai Astrov ja Nikolai Tšaikovski, mutta he eivät toimineet lopullisessa direktoriossa.


title: Väliaikainen yleisvenäläinen hallitus

text: Väliaikaisen hallituksen oli alkujaan tarkoitus asettua Jekaterinburgiin, mutta rintaman läheisyyden vuoksi se siirtyi 9. lokakuuta Ufasta kaukaisempaan Omskiin. Direktorio ei koskaan muodostunut tehokkaaksi vallankäyttäjäksi eikä sen konservatiivisena pidetty linja nauttinut useimpien sosialistivallankumouksellisten luottamusta, mikä kavensi sen tukea. Oikeisto ja Siperiassa toimineen valkoisen armeijan johto ei luottanut hallitukseen juuri sen enempää. Väliaikainen yleisvenäläinen hallitus syrjäytettiin lopulta sotilasvallankaappauksella 18. marraskuuta 1918. Edellisenä iltana Omskin kasakkajoukot vangitsivat direktorion sosialistivallankumoukselliset jäsenet Avksentjevin ja Zenzinovin. Kun Vologodski aamulla kutsui väliaikaisen hallituksen ministerit kokoon, he päättivät hylätä direktorion ja sotaministeri Aleksandr Koltšak julistettiin ”ylimmäksi hallitsijaksi”. Mantšuriasta saapunut amiraali Koltšak oli tullut hallituksen sotaministeriksi vain kahta viikkoa aiemmin. On epäselvää, oliko hän itse mukana kaappauksen suunnittelussa. Koltšak joka tapauksessa johti tämän jälkeen Venäjän valkoisten yhteistä hallitusta käytännössä sotilasdiktaattorina seuraavan vuoden ajan. Myöhemmässä neuvostoliittolaisessa historiankirjoituksessa myös ympärysvaltojen interventiojoukkojen komentajien on väitetty juonitelleen direktoriota vastaan.


title: Sadeihmisiä

text: Sadeihmisiä ("The Rain People") on Francis Ford Coppolan käsikirjoittama ja ohjaama draamaelokuva vuodelta 1969. Sen pääosia esittävät Shirley Knight, James Caan ja Robert Duvall.


title: Sadeihmisiä

text: "Sadeihmisiä" oli ensimmäinen elokuva, jossa Coppola pääsi ohjaamaan oman käsikirjoituksensa pohjalta.


title: Sadeihmisiä

text: "Sadeihmisiä" on road movie, jossa raskaana oleva nuori aviovaimo Natalie (Knight) panikoi ja lähtee pakoon odotettavissa olevaa tylsää avioelämäänsä New Yorkin Long Islandilla. Ajaessaan kohti etelää hänen kyytiinsä liftaa kiltti mutta komea mies, entinen amerikkalaisen jalkapallon pelaaja Killer (Caan), joka ei kerro paljon itsestään ja vaikuttaa hieman hidasälyiseltä. Mies haluaa entisen tyttöystävänsä luo Tennesseehen, mutta tytön perheen kotiin saavuttaessa tämä ei huoli häntä ja selviää, että mies on saanut aivovamman pelissä ja maksettu lähtemään joukkueestaan ja collegestaan. Natalielle selviää myös, ettei Killerillä ole omaisia hänen äitinsä kuoltua. Nebraskassa Natalie hankkii Killerille työpaikan eläinnäyttelyitä pitävältä epämääräisen tuntuiselta farmilta, jossa Killer alkaa vapauttaa eläimiä häkeistään, saa potkut ja menettää valtaosan rahoistaan. Natalie ihastuu komeaan mutta väkivaltaiseksi osoittautuvaan, asuntovaunuleirissä asuvaan moottoripyöräpoliisiin (Duvall). Kun Killer ryntää pelastamaan Natalieta, poliisin nuori tytär ampuu Killeriä. Elokuva päättyy, kun itkevä Natalie lupaa kuolevalle Killerille ottaa tämän omaan kotiinsa New Yorkiin.


title: Patrice Talon

text: Patrice Talon (s. 1. toukokuuta 1958) on beniniläinen liikemies, poliitikko ja maan nykyinen presidentti. Hän astui virkaan 6. huhtikuuta 2016. Maaliskuun 2016 presidentinvaalien ensimmäisellä kierroksella Talon sai toiseksi eniten ääniä pääministeri Lionel Zinsoun jälkeen. Toisella kierroksella Talon sai 65 prosenttia äänistä.


title: Patrice Talon

text: Talon opiskeli luonnontieteitä Dakarin yliopistossa ja jatkoi opintojaan ranskalaisessa ilmailualan huippuyliopistossa. Hän haaveili lentäjän urasta mutta ei täyttänyt lääketieteellisiä vaatimuksia. Hän on tehnyt uraa liikemiehenä puuvillateollisuuden parissa.


title: Patrice Talon

text: Talonilla oli aiemmin hyvät suhteet edellisen presidentin Yayi Bonin kanssa. Hän tuki Bonin vaalikampanjoita vuosina 2006 ja 2011. Talon pakeni Ranskaan sen jälkeen kun häntä syytettiin sekaantumisesta Bonin myrkytysyritykseen vuonna 2012. Talon sai presidentin armahduksen toukokuussa 2014 ja palasi maanpaosta lokakuussa 2015.


title: Eyes Wide Open (Sabrina Carpenterin albumi)

text: Eyes Wide Open on yhdysvaltalaisen poplaulaja Sabrina Carpenterin ensimmäinen studioalbumi, joka julkaistiin 14. huhtikuuta 2015 Hollywood Recordsin alaisuudessa.


text: Albumilta julkaistiin singlet "We’ll Be the Stars" ja "Eyes Wide Open" vuoden 2015 alkupuolella.


text: Vuonna 2016 albumin ”"Eyes Wide Open"” -kappale voitti Radio Disney Music Awardsin "Best Anthem" kategorian.


text: Albumi nousi Billboard 200-listalla sijalle 43. Billboard ja Soundscan ilmoitti albumin myyneen yli 12 000 kappaletta ensimmäisen viikon aikana.


title: Luoteis-Venäjän hallitus

text: Venäjän luoteisalueen hallitus (, "Pravitelstvo Russkoi Severo-Zapadnoi oblasti") oli yksi Venäjän sisällissodan valkoisista hallituksista. Kenraali Nikolai Judenitšin komentamaan Luoteis-Venäjän armeijaan nojannut hallitus toimi elokuusta joulukuuhun 1919 maanpaossa Tallinnassa Virossa. Sitä on pidetty käytännössä brittien nukkehallituksena.


title: Luoteis-Venäjän hallitus

text: Saksalaismiehityksen päättymisen ja Viron vapaussodan jälkeen Viroon oli koottu valkoisia venäläisiä joukkoja, joiden oli tarkoitus vallata entinen pääkaupuki Pietari takaisin bolševikeilta. Ympärysvallat tukivat hanketta poliittisesti. Venäjän valkoisten ylin johtaja Aleksandr Koltšak nimitti kesäkuussa 1919 tämän Luoteis-Venäjän armeijan komentajaksi jalkaväenkenraali Judenitšin, joka oli vuoden 1918 lopulta alkaen oleskellut esikuntineen Helsingissä. Judenitš oli yrittänyt taivutella Suomen ja Viron sotilasjohtoa osallistumaan Pietarin valtaukseen. Suomen valtionhoitaja Gustaf Mannerheim oli hyvin myötämielinen ajatukselle, mutta sen enempää Suomen kuin Viron hallitus ei halunnut tukea Venäjän valkoisten paluuta valtaan, mikäli nämä eivät tunnustaisi kyseisten maiden itsenäisyyttä. Viron hallitus ei suostunut edes antamaan Judenitšin joukoille lupaa hyökätä yksinään Neuvosto-Venäjälle Viron alueelta elleivät Venäjän valkoiset sitoutuisi tunnustamaan Viron itsenäisyyttä. Omskissa toiminut Koltšakin monarkistinen hallitus ei kuitenkaan halunnut tunnustaa Suomen tai Viron itsenäisyyttä.


title: Luoteis-Venäjän hallitus

text: Jotta hyökkäys Pietariin voisi toteutua, ympärysvaltojen sotilasedustajana Itämeren alueella toiminut kenraaliluutnantti Hubert Gough määräsi elokuun alussa 1919 apulaisensa prikaatikenraali Frank G. Marshin perustamaan sellaisen venäläisen hallituksen, joka tunnustaisi Viron itsenäisyyden ja jonka nimissä Luoteis-Venäjän armeija voisi sitten suorittaa operaation. Marsh kokosi 10. elokuuta Britannian Tallinnan-konsulaattiin joukon Suomessa ja Virossa oleskelleita venäläisiä vaikuttajia, muun muassa Judenitšin aiemmin Helsinkiin perustaman poliittisen neuvottelukunnan jäseniä. Tapaamisessa Marsh ilmoitti, että heillä olisi 40 minuuttia aikaa perustaa hallitus. Kutsuvieraat suostuivat, joskin vastahakoisesti. Ministerilistan laatiminen viivästyi seuraavaan päivään, sillä johtajaksi kaavailtu entinen yliprokuraattori Anton Kartašov kieltäytyi osallistumasta. Ministereinä oli edustajia sosialistivallankumouksellisista, kadettipuolueesta ja menševikeistä. 24. elokuuta julkaistun julistuksen mukaan hallituksen pää-, ulko- ja valtiovarainministerinä toimi öljyliikemies Stepan Lianozov. Judenitš itse nimettiin sotaministeriksi ja amiraali Vladimir Pilkin laivastoministeriksi. Hallitus tunnusti Viron itsenäisyyden. Kun Judenitš aluksi kieltäytyi allekirjoittamasta asiaa koskevaa julistusta, Marsh ilmoitti, että hänen tilalleen löytyisi tarvittaessa toinen komentaja, joka allekirjoittaisi sen. Britannian hallitus tuomitsi jälkeenpäin tavan, jolla Luoteis-Venäjän hallitus oli muodostettu, ja kutsui Goughin takaisin kotimaahan. Julistuksen lisäksi hallituksella oli lähinnä propagandatoimintaa. Britannia tuki Luoteis-Venäjän hallitusta taloudellisesti suurella rahasummalla. Luoteis-Venäjän hallitus ilmoitti 23. syyskuuta tunnustavansa myös Suomen itsenäisyyden.


title: Luoteis-Venäjän hallitus

text: Judenitšin komentama Luoteis-Venäjän armeija aloitti hyökkäyksensä kohti Pietaria Virosta käsin 12. lokakuuta 1919, mutta se lyötiin takaisin aivan Pietarin edustalla. Suomi ja Viro eivät lähettäneet joukkoja mukaan operaatioon. Judenitš ilmoitti hyökkäyksensä alussa Luoteis-Venäjän hallituksen lakkautettavaksi heti kun Pietari vallattaisiin ja Viron itsenäisyyden tunnustuksen peruutetuksi, mutta kohdatessaan vastaiskuja hän turvautui uudelleen Lianozovin hallitukseen. Luoteis-Venäjän hallitus esitti vielä lokakuun lopussa Suomen hallitukselle virallisen avunpyynnön. Mannerheim vetosi julkisesti avunpyyntöön suostumisen puolesta, mutta presidentti K. J. Ståhlberg ja Vennolan hallitus eivät suostuneet. Luoteis-Venäjän hallitus lakkautettiin hyödyttömäksi käyneenä 5. joulukuuta 1919, osin siksikin, että rauhanneuvottelut Neuvosto-Venäjän kanssa aloittanut Viron hallitus halusi sen pois alueeltaan.


title: Ise-washi

text: Ise-washi () on Japanin Mien prefektuurissa sijaitsevassa Isen kaupungissa valmistettua japaninpaperia ("washi"). Sitä valmistava tehdas "Taihō washikōgyō" on perustettu vuonna 1899. Ise-washia käytetään pääasiassa Isen pyhäköiden "ofuda"-talismaanien valmistamiseen.


title: Ise (kaupunki)

text: Ise () on Japanin kaupunki Honshūn saaren eteläosassa Mien prefektuurissa Tyynenmeren rannikolla. Kaupungissa on 128 701 asukasta (vuonna 2017), ja sen pinta-ala on 208,35 neliökilometriä. Se sijaitsee Kiin niemimaan itäosassa Isenlahden rannalla.


title: Ise (kaupunki)

text: Kaupunki tunnetaan erityisesti Ise-jingūn pyhäköstä, joka on Japanin šintolaisista pyhäköistä kaikkein merkittävin. Kaupunki onkin suosittu matkailu- ja pyhiinvaelluskohde, ja sen historia on kiinteästi sidoksissa pyhäkön historiaan.


title: Ise (kaupunki)

text: Ise sijaitsee Mien prefektuurin keskiosassa Isen tasangon eteläreunalla Isenlahden rannalla. Kaupungin pohjoispuolella avautuvaan lahteen laskevat Miya-, Isuzu- ja Setajoet; eteläosastaan kaupungin alue on vuoristoista ja siellä kohoaa muun muassa Asamavuori.


title: Ise (kaupunki)

text: Ise rajautuu idässä Toban kaupunkiin, kaakossa Shiman kaupunkiin, etelässä Minamiisen kauppalaan sekä lännessä Watarain, Tamakin ja Meiwan kauppaloihin. Suuri osa kaupungin alueesta kuuluu Ise-Shiman kansallispuistoon, joka käsittää myös Isen pyhäkön metsäalueet.


title: Ise (kaupunki)

text: Isen kaupunki on kasvanut Isen pyhäkön ympärille. Pyhäkkö on lukuisine alipyhäkköineen levittäytynyt laajalle alueelle, mutta tärkeimmät pyhäkköalueet ("Naikū" eli ”sisempi pyhäkkö” ja "Gekū" eli ”ulompi pyhäkkö”) sijaitsevat noin viiden kilometrin etäisyydellä toisistaan. Isestä tuli Heian-kaudelta lähtien suosittu pyhiinvaelluskohde, ja pyhäkköalueiden edustalle kehittyikin kaupunkiasutusta, toisistaan aina Meiji-kaudelle vuoteen 1889 saakka erilliset kylät Uji () ja Yamada (). Ne yhdistettiin Ujiyamadan kauppalaksi ().


title: Ise (kaupunki)

text: Kaupungin kehittyminen vauhdittui 1800–1900-lukujen vaihteessa. Nagoyasta Iseen johtava Sangū-rautatielinja avattiin vuonna 1897 ja sittemmin lakkautettu raitiovaunuverkko (Shinto-linja) vuonna 1903. Muutaman vuoden kuluttua vuonna 1906 perustettiin Ujiyamadan kaupunki (). Vanha nimi pysyi käytössä vuoteen 1955 saakka, kun laajan kuntaliitoksen myötä paikkakunnan nimeksi vaihdettiin pyhäkön nimenä laajalti tunnettu Ise. Kaupungin hallinto järjestettiin uudelleen vuonna 2005, kun siihen liitettiin Futamin ja Obatan kauppalat sekä Misonon kylä.


title: Ise (kaupunki)

text: Isen kaupungin hallinnossa ylintä päätösvaltaa harjoittavat kaupunginjohtaja ja kaupunginvaltuusto. Molemmat valitaan vaaleilla. Kaupunginjohtajana toimii Ken’ichi Suzuki (kausi 2013–2017). Kaupunginvaltuustossa on 28 jäsentä, jotka ovat järjestäytyneet useaan ryhmittymään. Niistä poliittisten puolueiden ulkopuolella toimivat "Shiseijuku" (7 jäsentä), "Shinpū Ise" (6 jäsentä), "Shinsei Ise" (4 jäsentä) ja "Seiyūkai" (3 jäsentä); loput kaupunginvaltuutetut (8 jäsentä) kuuluvat viiteen puolueeseen. Valtuutetuista kaksi on naisia. Kaupunginjohtajan ja -valtuuston vaaleissa vuonna 2013 äänestysprosentti oli 61,2.


title: Ise (kaupunki)

text: Japanin alahuoneen vaaleissa Ise kuuluu Mien prefektuurin 5. vaalipiiriin. Mien prefektuurinvaltuuston vaaleissa se muodostaa oman vaalipiirinsä, josta valitaan neljä valtuutettua.


title: Ise (kaupunki)

text: Isessä toimii noin 7 000 yritystä tai toimipistettä, joissa työskentelee runsaat 60 000 henkeä (vuonna 2014). Tämä on 8,5 prosenttia Mien prefektuurin yrityksistä. Merkittävimmät elinkeinoelämän alat ovat tukku- ja vähittäiskauppa (27,7 prosenttia yrityksistä ja 21,4 prosenttia työvoimasta), majoitus- ja ravintolapalvelut (12,8 prosenttia yrityksistä ja 11,0 prosenttia työvoimasta) sekä tavaranvalmistus (8,3 prosenttia yrityksistä ja 17,2 prosenttia työvoimasta). Valtaosa (61,2 prosenttia) on 1–4 hengen pienyrityksiä. Kaupungissa päämajaansa pitäviä yrityksiä ovat esimerkiksi makeisvalmistaja Akafuku, kosmetiikkayhtiö Mikimoto seiyaku ja elektroniikkayritys Noritake Itron. Tehdas kaupungissa on muiden muassa Sinfonia Technology -elektroniikkavalmistajalla, Murata kikai -konevalmistajalla, Kyoceralla, Yokohama-rengasvalmistajalla ja NGK:lla.


title: Ise (kaupunki)

text: Isen pyhäkön kaupunkiin tuomilla matkailijolla ja pyhäkön 20 vuoden välein tapahtuvalla uudelleenrakentamisella on oma vaikutuksensa kaupungin talouteen. Vuoden 1993 uudelleenrakentamisen aiheuttama buumi toi kasvojenkohotuksen "Naikūta" ympäröivälle alueelle, kun taas 2010-luvulla kaupunki investoi erityisesti Ise-shin rautatieaseman ja "Gekūn" väliseen alueeseen, joka oli päässyt taantumaan. Esimerkiksi 1990-luvun lopulla alueen kaksi tavarataloa oli suljettu edellisen buumin jälkeisen laskusuhdanteen vuoksi. Vuoden 2013 uudelleenrakentaminen oli Iselle erityisen menestyksekäs, ja sen tuomien matkailijoiden arvioidaan tuottaneen kaupungin taloudelle 241,6 miljardia jeniä.


title: Ise (kaupunki)

text: Iseä palvelee usea rautatielinja. JR Tōkain Sangū-linja liittää kaupungin Nagoyaan noin 80 minuutissa (pikajuna "kaisoku Mie"). Lähes samaa reittiä Nagoyaan kulkee yksityisen Kintetsu-rautatieyhtiön linja; Isestä on Kintetsu-rautateiden junilla suorat yhteydet myös Kiotoon ja Osakaan. Molempien yhtiöiden junat pysähtyvät Ise-shin rautatieasemalla kaupungin keskustassa.


title: Ise (kaupunki)

text: Isen liittää Nagoyaan Ise jidōshadō -moottoritie ("Ise Expressway"). Kaupunkia palvelevat myös esimerkiksi Japanin valtatiet 23 ja 42. Suora linja-autoyhteys Tokioon kestää noin yhdeksän tuntia. Kaupungin ja sen lähialueiden sisäistä linja-autoliikennettä harjoittavat Mie kōtsū ja Isen kaupunki ("Okage-basu"-palvelubussi).


title: Ise (kaupunki)

text: Isen kaupungissa on 128 701 asukasta, jotka jakautuvat 54 779 kotitalouteen (tammikuussa 2017). Miehiä asukkaista on 60 971, naisia 67 730. Ulkomaalaisia kaupungissa asuu yhteensä 838. Kaupungin väestötiheys on 617,7 asukasta neliökilometrillä.


title: Ise (kaupunki)

text: Kaupungin väestö on 1990-luvulta lähtien ollut laskussa, ja vuonna 2040 siellä ennustetaan olevan reilut 90 000 asukasta.


title: Ise (kaupunki)

text: Isen kaupungin ylläpitämään julkiseen koulujärjestelmään kuuluu 24 ala-astetta ja 12 yläastetta. Lukioita kaupungissa toimii kahdeksan, ja niistä kaksi on yksityisiä. Isessä on myös vuonna 1882 perustettu Kōgakkan-yliopisto, joka toimii šintolaisen filosofian mukaisesti. Yliopistossa voi opiskella muun muassa Japanin historiaa tai kirjallisuutta ja valmistua šintolaiseksi papiksi.


title: Ise (kaupunki)

text: Isen kaupunkikuvaa hallitsee Ise-jingūn pyhäkkö, Japanin huomattavin šintolainen pyhäkkö, jolla on edelleen voimakas yhteys keisari-instituutioon. Sinne on pyhitetty yksi keisarillisista regaaleista, "Yata no kagami" -peili. Pyhäkkö on ollut vuosisatojen ajan myös suosittu pyhiinvaelluskohde, jossa vieraili vuonna 2013 noin 8,8 miljoonaa ihmistä. Sen tärkeimmät rakennukset puretaan ja rakennetaan uudelleen joka 20. vuosi ("shikinen sengū"); edellinen, 62. uudelleenrakentaminen tehtiin vuonna 2013. Tutkijat ovat ajoittaneet pyhäkön perustamisen 300–400-luvuille tai vaihtoehtoisesti myöhemmälle ajankohdalle 600-luvulle riippuen "Nihonshoki"-kronikan tulkinnasta.


title: Ise (kaupunki)

text: Ise-jingū käsittää laajan alueen ja yhteensä 125 erillistä pyhäkköä, lukuisia muita rakennuksia ja metsä- ja maatalousalueita. Tärkeimmät pyhäkköalueet ovat "Gekū" eli ”ulompi pyhäkkö” Isen keskustan yhteydessä ja "Naikū" eli ”sisempi pyhäkkö” keskustan kaakkoispuolella. Ulompaan pyhäkköön (virallisemmin "Toyouke-daijingū") on pyhitetty Toyouke-ōmikami, viljelyn ja teollisuuden kami, sisempään pyhäkköön (virallisemmin "Kōtaijingū") vuorostaan Amaterasu, auringon kami ja keisarisuvun esiäiti. Pyhäköiden käsittelemättömästä puusta rakennetut, harjakattoiset rakennukset edustavat yksinkertaista ja koristelematonta "shinmei-zukuri"-tyyliä, jonka juuret ovat Kofun-kauden arkkitehtuurissa. Isen pyhäkköön liittyvää historiaa ja kulttuuria esitellään useassa museossa: historiallinen museo ("Jingū-chōkokan"), taidemuseo ("Jingū-bijutsukan") ja maatalousmuseo ("Jingū-nōgyōkan") sijaitsevat puistoalueella kaupungin keskustan itäpuolella. "Gekūn" yhteyteen valmistui vuorostaan vuonna 2012 uudelleenrakentamisperinnettä esittelevä "Sengūkan"-museo.


title: Ise (kaupunki)

text: Sisemmän pyhäkön ohi virtaavan Isuzujoen ylittää puinen Ujibashi-silta. Sen edustalla on Oharai-machin kaupunginosa, jonka läpi kulkevan kadun varrella on lukuisia ravintoloita ja matkamuistoliikkeitä. Kaupunginosan keskiosassa sijaitsee Okage-yokochō, Edo-kauden ja Meiji-kauden tyyliin entistajan pyhäkönaluskaupunkia muistuttamaan rakennettu alue. Siellä on myös Isen pyhiinvaellusta käsittelevä museo Okageza. Toinen historiallinen kaupunginosa on Setajoen varrella Ise-shin rautatieaseman koillispuolella sijaitseva Kawasakin kauppiaskortteli, jota kutsuttiin ”Isen keittiöksi”. Yleisölle avoinna on esimerkiksi Ise-Kawasakin kauppiastalo, joka toimi Edo-kaudella alkoholimyymälänä.


title: Ise (kaupunki)

text: Entisen Futamin kauppalan keskusta Futaminoura sijaitsee meren rannalla Isen keskustan itäpuolella. Iseen tulevat pyhiinvaeltajat kävivät siellä puhdistautumassa. Futami Okitama-jinjan pyhäkölle johtavan kadun ja mäntyjen reunustaman rannan varrella on useita vanhoja majataloja ("ryokan"), joista Hinjitsukan on avattu museoksi. Pyhäkön vetonaula on merestä nouseva Meotoiwa-kivipari, joka on solmittu yhteen paksulla "shimenawa"-köydellä. Kiviparin katsotaan symboloivan avioliittoa.


title: Ise (kaupunki)

text: Kaupungin elämää rytmittävät paitsi Isen pyhäkön kahdennenkymmenen vuoden välinen uudelleenrakentaminen myös lukuisat pyhäkköön liittyvät festivaalit ("matsuri") ja erilaiset rituaalit, joita on yli 1 500. Ne voidaan jakaa kolmeen ryhmään: päivittäiset ja vuosittaiset, pyhäkön aikatauluun kuuluvat rituaalit, satunnaiset esimerkiksi keisariperheen hyväksi suoritetut rituaalit ja uudelleenrakentamiseen liittyvät rituaalit. Vuosittain toistuvista seremonioista tärkein on riisin sadonkorjuuseen kytkeytyvä "Kannamesai". Lukuisiin muihin kaupungissa järjestettäviin tapahtumiin kuuluu muiden muassa Ise-matsuri syyskuun viimeisenä viikonloppuna.


title: Ise (kaupunki)

text: Paikalliseen ruokakulttuuriin kuuluu "Ise-udon", tavallisia "udon"-nuudeleita paksummat ja pitkään keitetyt nuudelit, jotka tarjoillaan tummassa ja makeahkossa keitossa tavanomaisimmin kevätsipulin kanssa. Annoksen sanotaan saaneen alkunsa ennen Edo-kautta alueen maanviljelijöiltä, ja se tuli suosituksi, kun ravintolat ryhtyivät tarjoilemaan sitä pyhiinvaeltajille. Muita Isen alueen erikoisuuksia ovat erilaiset merenelävät, kuten osterit, "Ise-ebi"-hummeri ("Panulirus japonicus") ja hai ("samenotare"), merenelävien kanssa tarjottu riisi ("kaimeshi") ja tonnikalasushi ("tekone-sushi"), joka oli alun perin kalastajien lounasruoka. Paikallisia pyhiinvaeltajille tarjoiltuja makeisia on lukuisia; niistä tunnetuin on Akafuku-yhtiön valmistama punainen, azukipaputahnalla päällystetty "Akafuku-mochi".


title: Ise (kaupunki)

text: Monet Isen perinteisistä käsityötuotteista liittyvät tavalla tai toisella Isen pyhäkköön. Tällaisia tuotteita ovat esimerkiksi pyhäkön uudelleenrakentamisessa käytetyn puutavaran ylijäämästä valmistetut puuveistokset, lakkatyöt ("shunkeinuri"), Isen pyhäkön pienoismallit, paperilyhdyt ja matkamuistoiksi valmistetut lelut. "Ise-washia" eli Isessä valmistettua paperia käytetään erityisesti pyhäkön tarpeisiin muun muassa "ofuda"-amulettien muodossa.


title: SYNTE 2

text: SYNTE 2 oli maailman ensimmäinen mikroprosessoripohjainen sääntösynteesiin perustuva kannettava suomea puhuva formanttipuhesyntetisaattori. Se kehitettiin Tampereella VTT:n sairaalatekniikan laboratoriossa ja Tampereen teknillisen korkeakoulun elektroniikan laitoksella 1970-luvun loppupuolella. Kehitystyöhön osallistuivat silloiset yliassistentti tekniikan tohtori Matti Karjalainen, DI Unto Laine, DI Seppo Lavonen ja DI Raimo Toivonen. SYNTE 2 julkistettiin maailmanlaajuisesti huhtikuussa 1980 järjestyksessä toisessa ICASSP'80-konferenssissa esityksessä. SYNTE 2:n kehitystyössä käytettiin paljon reaaliaikaista 200 kanavaista SAICOR SAI-51B spektrianalysaattoria.


title: SYNTE 2

text: "Vammaisten kommunikaatiovälineiden kehittäminen" -tutkimushanke (VAMKOM) Tampereella VTT:n sairaalatekniikan laboratoriossa (1.5.1975–30.4.1978) oli alku suomalaiselle mikroprosessoripohjaiselle puheteknologialle. Hankkeessa kehitettiin SYNTE 2. Sen jälkeen jatkokehityshankkeissa TTKK:n elektroniikan laitoksella kehitettiin myös useita SYNTE 2:n sovelluksia.


title: SYNTE 2

text: "Sokeain tietomateriaalin automaattinen tuottaminen synteettistä puhetta käyttäen" -hankkeessa (1.1.1977–) Tampereella VTT:n sairaalatekniikan laboratoriossa, Tampereella Biotekniikan tutkimuslaitoksella (BTT) ja Tampereen teknillisen korkeakoulun (TTKK) elektroniikan laitoksella kehitettiin mikrotietokonejärjestelmää ja sen ohjelmistoa kirjapainojen valoladontanauhojen tekstin muuttamiseksi sokeain puhutuiksi lehdiksi. Tämä vuosien kehitystyö oli lähtökohta "Puhetulostin"-hankkeen onnistumiselle. Järjestelmän kehittäjänä oli tekn. yo. (myöh. DI) Raimo Toivonen.


title: SYNTE 2

text: "Puhetulostin"-hanke (PUTU) Tampereella VTT:n sairaalatekniikan laboratoriossa (1.5.1978–31.5.1979) oli VAMKOM:in jatkokehityshanke Kauppa- ja teollisuusministeriön rahoittamana. Hankkeessa paranneltiin SYNTE 2:ta ja kehitettiin "Sokeain ohjelmoijain audiovisuaalinen tietokonepääte" (kehittäjänä Raimo Toivonen).Alkuperäisiä valokuvia


title: SYNTE 2

text:
Raportteja
Julkaisuja


title: SYNTE 2

text: Lehtiartikkeleita


title: SYNTE 2

text: Muita julkaisuja


title: SYNTE 3

text: SYNTE 3 formanttipuhesyntetisaattoria kehitettiin kaupallisessa hankkeessa 1980–1981 aluksi Tampereen teknillisen korkeakoulun (TTKK) elektroniikan laitoksella. Se oli jatkokehitystyötä maailman ensimmäiselle mikroprosessoripohjaiselle sääntösynteesiin perustuvalle kannettavalle suomea puhuvalle formanttipuhesyntetisaattorille SYNTE 2. SYNTE 3:a kehittivät Tampereella silloiset TTKK:n yliassistentti tekniikan tohtori Matti Karjalainen, tekniikan lisensiaatti Unto Laine ja DI Raimo Toivonen. SYNTE 3:n kehitystyössä käytettiin paljon reaaliaikaista 200 kanavaista SAICOR SAI-51B spektrianalysaattoria.


title: SPL1-tutkimuspuhesyntetisaattori

text: SPL1-tutkimuspuhesyntetisaattori oli ensimmäinen mikroprosessoripohjainen akateemiseen käyttöön Suomessa Tampereella 1981–1983 kehitetty tutkimuspuhesyntetisaattori.


title: SPL1-tutkimuspuhesyntetisaattori

text: SPL1 perustui Euroka Oy:n kaupalliseen SYNTE 3:n ääniväyläkorttiin ja kaupalliseen VOCOM ky:n SPS2-puheanalyysilaitteiston mikroprosessorihardwareen. SPL1:ssä ei käytetty kaupallisen SYNTE 3:n ohjelmakoodia, vaan jokainen SPL1:n konekielinen ohjelmarivi oli uniikkia koodia. Tutkimuspuhesyntetisaattorin kehittäminen akateemiseen maailmaan soveltuvaksi oli tavoite jo silloisella TTKK:n yliassistentti tekniikan tohtori Matti Karjalaisella 1970-luvulla Suomen Akatemian rahoittamassa VAMKOM-tutkimushankkeessa (1.5.1975–30.4.1978) ja Kauppa- ja teollisuusministeriön rahoittamassa Puhetulostin-tutkimushankkeessa (1.5.1978–31.5.1979), mutta se toteutettiin vasta myöhemmin.


title: SPL1-tutkimuspuhesyntetisaattori

text:
SPL1-tutkimuspuhesyntetisaattoria käytettiin vuosikymmeniä akateemisessa tutkimustyössä Helsingin yliopistossa, Tampereen yliopistossa ja Jyväskylän yliopistossa, joissa sillä tehtiin tieteellisiä julkaisuja (1985–) pro gradu (1983), sivulaudaturtyö (1984), lisensiaattitöitä (1985–) ja väitöskirja (2004). SPL1:n kehitti akateemiseen tutkimuskäyttöön DI Raimo Olavi Toivonen omassa insinööritoimistossaan Tampereella.
Opinnäytteitä SPL1:tä käyttäen


title: SPL1-tutkimuspuhesyntetisaattori

text: Julkaisuja SPL1:tä käyttäen


title: FIFA 17

text: FIFA 17 on EA Canadan kehittämä "FIFA" -pelisarjan jalkapalloaiheinen urheilupeli, joka julkaistiin Pohjois-Amerikassa 27. syyskuuta 2016, ja muualla maailmassa 29. syyskuuta 2016 Microsoft Windowsille, Xbox Onelle, Xbox 360:lle, PlayStation 3:lle ja PlayStation 4:lle. Pelin kansikuvassa esiintyy Marco Reus. Peli on sarjan ensimmäinen, jossa käytettiin Frostbite-pelimoottoria.


title: Sakari Tahvanainen

text: Sakari Tahvanainen (13. kesäkuuta 1936 Ukkola, Eno – 1. lokakuuta 2016 Joensuu) oli suomalainen päätoimittaja ja maakuntasihteeri. Hän oli SDP:n aktiivijäsen.


title: Sakari Tahvanainen

text: Tahvanainen oli Pohjois-Karjala-lehden päätoimittaja 1967–1985. Hänet erotettiin tehtävästä, ja vuodet 1987–1994 hän oli Pohjois-Karjalan maakuntaliiton maakuntasihteeri.


title: Sakari Tahvanainen

text: Marja-Liisa Julkunen kirjoittaa Tahvanaisesta elämäkertaa.


title: Isopropyyliamiini

text: Isopropyyliamiini (CHN) on alifaattisiin amiineihin kuuluva orgaaninen yhdiste. Yhdistettä voidaan käyttää orgaanisen kemian synteeseissä lähtöaineena sekä liuottimena. Yhdisteestä käytetään myös nimiä "2-propaaniamiini", "2-aminopropaani" ja "1-metyylietyyliamiini".


title: Isopropyyliamiini

text: Huoneenlämpötilassa isopropyyliamiini on väritöntä nestettä ja sillä on amiineille tyypillinen ammoniakkia tai kalan hajua muistuttava haju. Yhdiste liukenee erittäin hyvin veteen ja vesiliuos on emäksinen. Isopropyyliamiinin pK-arvo on 10,64. Yhdiste liukenee myös useisiin orgaanisiin liuottimiin kuten etanolin ja dietyylieetteriin. Aineen reaktiot ovat tyypillisiä alifaattisille amiineille. Isopropyyliamiini ärsyttää ihoa, silmiä ja hengitysteitä. Se voi emäksisenä yhdisteenä myös aiheuttaa syövytysvammoja.


title: Isopropyyliamiini

text: Isopropyyliamiinia voidaan valmistaa pelkistävällä aminoinnilla ammoniakista ja asetonista. Reaktiossa muodostuva imiini pelkistetään vedyttämällä isopropyyliamiiniksi. Toinen tapa on isopropanolin ja ammoniakin välinen reaktio ja tässä reaktiossa voi muodostua myös di-isopropyyliamiinia.


title: Isopropyyliamiini

text: Isopropyyliamiinia käytetään suuria määriä orgaanisen kemian teollisuudessa valmistettaessa muita kemikaaleja. Siitä valmistetaan muun muassa rikkaruohomyrkkyjä kuten glyfosaattia ja atratsiinia, lääkeaineita, väriaineita, hyönteismyrkkyjä, kumien vulkanoinninkiihdyttimiä sekä pinta-aktiivisia aineita. Sitä voidaan myös käyttää liuottimena, puhdistusaineissa ja vedenkäsittelyssä.


title: Darts of Pleasure

text: Darts of Pleasure on skotlantilaisen indie rock-yhtye Franz Ferdinandin kappale, joka julkaistiin singlenä 8. syyskuuta 2003. Kappale sisältyy myös yhtyeen ensimmäiselle albumille "Franz Ferdinand". ”Darts of Pleasure” oli Franz Ferdinandin debyyttisingle.


title: Darts of Pleasure

text: ”Darts of Pleasure” debytoi Britannian singlelistan sijalla 44.


title: Darts of Pleasure

text: Kappale on englanninkielinen, mutta sen lopussa lauletaan myös saksaksi: "Ich heiße Superphantastisch! / Ich trinke Schampus mit Lachsfisch!"


title: Austin Amelio

text: Austin Amelio (s. 27. huhtikuuta 1988) on yhdysvaltalainen näyttelijä, jolla on ollut rooli Dwightina sarjassa "The Walking Dead".


title: Austin Amelio

text: Amelio näytteli vuonna 2016 ensi-iltansa saaneessa elokuvassa "Everybody Wants Some!!".


title: Street Fighter V

text: Street Fighter V on Capcomin ja Dimpsin tekemä tappelupeli "Street Fighter" -pelisarjaan, joka on julkaistu vuonna 2016.


title: Street Fighter V

text: Peli käyttää Unreal Engine 4:ää pelimoottorina.


title: Street Fighter V

text: Pelissä on julkaisuhetkellä mukana 16 hahmoa.


title: Street Fighter V

text: Lisähahmoja on saatavilla ladattavana sisältönä.


title: Street Fighter V

text: Pelissä on survival-, versus-, challenge- ja training-tilat.


title: Street Fighter V

text: Pelissä on vaikeuasteet helppo (easy), normaali (medium), vaikea (hard) ja helvetti (hell).


title: Street Fighter V

text: GameSpot antoi pelille arvosanan 7/10.


title: Shirley Knight

text: Shirley Knight (myös nimellä Shirley Knight Hopkins, s. 5. heinäkuuta 1936 Goessel, Kansas) on yhdysvaltalainen teatteri-, televisio- ja elokuvanäyttelijä. Hän teki 1960-luvulla muutamia elokuvarooleja, kuten naispääosan Francis Ford Coppolan elokuvassa "Sadeihmisiä" (1969) ja keskittyi sitten teatteriuraansa New Yorkin Broadwayllä. Sen lisäksi hän on tehnyt noin 150 roolia televisioelokuvissa ja -sarjoissa.


title: Shirley Knight

text: Knight on urallaan huomioitu kahdella Oscar-palkintoehdokkuudella, teatterialan Tony-palkinnolla (1976, "Kennedy’s Children") sekä kahdeksalla Emmy-palkintoehdokkuudella, joista hän on voittanut kolme. Viimeksi hän oli Emmy-palkintoehdokkaana roolistaan "Täydelliset naiset" -sarjan viidessä jaksossa 2005–2007.


title: Shirley Knight

text: Shirley Knight varttui pienessä Mitchellin kaupungissa Kansasissa. Lapsena hän oli sisaruksineen avustajana Joshua Loganin "Rakkauden huviretkessä", jota kuvattiin heidän kotiseudullaan. Knight otti laulutunteja ja haaveili oopperalaulajan urasta, mutta opiskelikin kirjallisuutta Phillips Universityssä Oklahomassa ja Wichita State Universityssä Kansasissa sekä näyttelijäntyötä muun muassa Lee Strasbergin ja Erwin Piscatorin johdolla. Hän on The Actors Studion pitkäaikainen jäsen.


title: Shirley Knight

text: Shirley Knightin ensimmäinen Broadway-rooli oli Strasbergin ohjaama "Kolme sisarta". Muita merkittäviä teatteritöitä ovat olleet "Landscape of the Body", Tennessee Williamsin Knightille kirjoittama "A Lovely Sunday for Creve Coeur", Tony-palkinnon tuonut "Kennedy’s Children" sekä monet hänen entisen aviomiehensä John R. Hopkinsin kirjoittamat näytelmät, kuten "Losing Time, Economic Necessity" ja "Absent Forever".


title: Taavetti Kärnä

text: Taavetti Kärnä (1658 – 10. kesäkuuta 1738), lisänimeltään ”Lappajärven kuningas”, oli kotiseutunsa Lappajärven huomattavin talonpoika isonvihan vainovuosina. Hän oli talollinen, lautamies ja talonpoikaispurjehtija, joka kävi kauppaa Ähtävänjoen varrella ja ja jatkoi matkojansa merenrannikolta aina Tukholmaan saakka. Taavetin vaimo oli Dordi Simontytär Kärnä, ja hänen vanhempansa olivat isä lautamies, kirkonisäntä Tuomas Tuomaanpoika Kärnä (s. n. 1605, k. 18.2.1694) ja äiti Kaarina Kaarlentytär Råth (Ruuth).


title: Taavetti Kärnä

text: Taavetti hallitsi Lappajärven Kärnän saaressa sijaitsevaa taloa vuosina 1685–1723.


title: Taavetti Kärnä

text:
Lautamiehenä Taavetti Kärnä jatkoi isänsä perinteitä käräjöimisessä kotiseutunsa hyväksi. Lapuan käräjillä vuonna 1706 hän esiintyi lapualaisia vastaan väittäen, että nämä vahingoittivat tervaksien koloamisella ja metsän hävittämisellä lappajärveläisiä. Samalla hän pyysi varmoja rajoja Lapuan ja Pietarsaaren pitäjien välille. Asia oli myöhemmin lukuisia kertoja esillä eri oikeusasteissa ja ratkesi vihdoin lappajärveläisten eduksi.
Isonvihan aikana Taavetti Kärnä kärsi suuren häviön, kun vihollinen ryösti vuonna 1714 kaiken hänen irtaimen omaisuutensa, poltti tallikartanon ja metsässä tervasaunan sekä 55 tynnyriä tervaa. Kärnän talo oli pitkän aikaa vihollisen majapaikkana, jolloin asuinrakennusten katot rikottiin ja lähitienoon aidat ja heinäladot poltettiin. Isonvihan aikana Kärnän talo köyhtyi niin perinpohjaisesti, että se ei vuosikymmeniin noussut ahdingosta. Taavetti Kärnä oli kaikesta huolimatta silloisen Lappajärven seutukunnan johtomies, joka pitkän vainon aikanakin pyrki tukemaan taloudellisesti kotiseutunsa puolustajia. Ansioittensa vuoksi hän sai kansalta liikanimen ”Lappajärven kuningas”, joka on merkitty myös tuomiokirjoihin.


title: Taavetti Kärnä

text: Isonvihan tapahtumien vuoksi ei ole ihme, että venäläisviha suvussa oli voimakas. Kun jääkäriliike kaksi vuosisataa myöhemmin alkoi, lähdettiin hakemaan Saksasta sotilaskoulutusta, jolloin matkaan lähti kuusitoista Taavetti Kärnän sukuun kuuluvaa miestä Lappajärveltä ja Vimpelistä: kapteeni Toivo Kärnä, majuri Julius Kärnä, luutnantti Kustaa Loukola, vänrikki Antti Eemeli Kärnä, aliupseeri Oskari Pajala, vääpeli Antti Emil Kannanniemi, varavääpeli Hemming Salmela, korpraali Jaakko Einari Saarenpää sekä rivimiehet Alfred Hyytinen, Eeli Harju, Matti Nykänen, Juho Erkki Hanhikangas, Eevert Storstrang, Jaakko Aho, Joeli Pokela ja Jaakko Vähäsöyrinki. Lisäksi suoraan Taavetti Kärnän jälkeläisiä olivat heimoaktivisti, taiteilijaprofessori Eero Nelimarkka ja Suomen valkoisen kaartin asemestari Niilo Hyytinen.


title: Sattuman soittoa

text: Sattuman soittoa ("The Music of Chance") on dokumentaristina paremmin tunnetun Philip Haasin ohjaama yhdysvaltalainen draamaelokuva vuodelta 1993. Sen käsikirjoituksen laati Paul Auster yhdessä Philip ja Belinda Haasin kanssa Austerin samannimisen romaanin perusteella. Elokuva valittiin vuoden 1993 Cannesin elokuvajuhlien Un certain regard -esityssarjaan.


title: Sattuman soittoa

text: Elokuvassa pienten panosten peluri (James Spader) ja kuljeskeleva palomies (Mandy Patinkin) houkutellaan eristäytyneeseen kartanoon, jossa outo Laurelia ja Hardya muistuttava miljonääripari (Joel Grey ja Charles Durning) voittavat heidät uhkapelissä. Vieraat joutuvat rakentamaan kiviaitaa kartanon ympäri.


title: Sattuman soittoa

text: "VideoHound's Golden Movie Retriever" pitää juonta keinotekoisena ja monenlaisella symboliikalla ladattuna eikä näe sen toimivan yhtä hyvin kuin pohjana olevassa romaanissa. "Video-oppaassa" vuodelta 1994 Bello Romano on samoilla linjoilla ja antaa "Sattuman soitolle" kolme tähteä viidestä, mikä vastaa sanallista arviota ”hyvä”.


title: Aristid von Grosse

text: Aristid von Grosse (4. tammikuuta 1905 – 21. heinäkuuta 1985) oli saksalainen radiokemisti, joka tunnetaan työstään alkuaine protaktiniumin ja sen yhdisteiden valmistamisesta. Hän oli myös varhainen uraanin fission tutkija.


title: Aristid von Grosse

text: Grosse suoritti opintonsa Berliinin yliopistossa vuosina 1922–1926. Työskennellessään Otto Hahnin ja Lise Meitnerin kanssa näiden laboratoriossa vuonna 1927, hän sai käsiinsä radiumin tuotantojätettä, josta hän pystyi eristämään protaktinium(V)oksidia. Myöhemmin vuonna 1934 hän valmisti ensimmäisenä metallista protaktiniumia 0,1 mg:sta tätä oksidia, ensin muuttaen oksidin protaktiniumjodidiksi ja sitten hajottaen sitä tyhjiössä sähköpurkauksen avulla.


title: Aristid von Grosse

text: Grosse emigroitui Yhdysvaltoihin vuonna 1930. Vuosina 1931-1940 hän toimi Chicagon yliopistossa kemian apulaisprofessorina. Sodan aikana hän kehitteli atomipommia Manhattan-projektissa. Vuosina 1948–1969 hän oli Research Institute of Temple Universityn presidentti. Hän työskenteli myöhemmin Franklin Instituten laboratoriossa Philadelphiassa ennen eläkkeelle jäämistään vuonna 1979.


title: Aigiale (kaupunki)

text:
Aigiale () oli antiikin aikainen kaupunki Amorgoksen saarella Kreikassa. Sen arkeologinen alue sijaitsee saaren koillisosassa lähellä Tholárian kylää sekä kaupungista nimensä perinyttä nykyistä Aigiálin kylää.
Aigiale oli yksi saaren kolmesta kaupungista Minoan ja Arkesinen ohella. Se oli joonialaisen Miletoksen siirtokunta ainakin 200-luvulla eaa. Kaupungin akropolis eli linnavuori sijaitsi kukkulalla, joka tunnetaan nykyisin nimellä Vígla.


title: Aigiale (kaupunki)

text: Arkeologisella alueella on jäljellä jäänteitä lähinnä vanhemmista ja myöhäisemmistä muureista. Akropoliin lähellä on roomalaisaikaisia holvattuja hautoja, joista käytetään "tholoksesta" tulevaa nimeä "tholaria".


title: Hannu Särkiö

text: Hannu Johannes Särkiö (s. 30. huhtikuuta 1937 Padasjoki) on suomalainen sotilas, kenraalimajuri evp.


title: Hannu Särkiö

text: Särkiön vanhemmat olivat maanviljelijä Uuno Johannes Särkiö ja emäntä Anja Anna Seppälä. Hänen puolisonsa vuodesta 1961 on farmaseutti Leena Päivikki Lappi-Seppälä. Kenttäpiispa Pekka Särkiö on heidän poikansa. Särkiö tuli ylioppilaaksi 1956 ja suoritti Kadettikoulun 1959 ja Sotakorkeakoulun 1969. Valtiotieteen maisteriksi hän valmistui 1971 Turun yliopistosta ja opiskeli lisäksi Teknillisessä korkeakoulussa ja Zürichin yliopistossa 1973.


title: Hannu Särkiö

text: Särkiö toimi Uudenmaan jääkäripataljoonan opetusupseerina ja komppanianpäällikkönä 1959–1960, Kadettikoulun opetusupseerina 1960–1966, Pääesikunnan toimistoupseerina 1967–1968 ja toimistoesiupseerina 1971–1972, Lounais-Suomen sotilasläänin esikunnan toimistoupseerina ja -päällikkönä 1969–1971, Sotatieteenlaitoksen strategian toimiston toimistoesiupseerina 1972–1976, Lapin jääkäripataljoonan komentajana 1976–1980, Jääkäriprikaatin vs. komentajana 1976–1980, maanpuolustuskurssien johtajana 1980–1982, Taistelukoulussa 1982–1986, Pohjois-Suomen sotilasläänin esikuntapäällikkönä 1986–1989, päämajamestarina 1989–1991, Sisä-Suomen sotilasläänin komentajana 1991–1992 ja Turun ja Porin sotilasläänissä vuodesta 1993. Särkiö oli Puolustuslaitoskomitean pääsihteeri 1973–1976 ja toimi useissa maanpuolustusjärjestöissä. Hän voitti Puolustusvoimien mestaruuden kesäpartiokilpailuissa vuonna 1958. Särkiö ylennettiin kenraalimajuriksi 1989, eläkkeelle hän jäi vuonna 1997.


title: Hannu Särkiö

text: Särkiö on julkaissut sekä artikkeleita ja kirjan kappaleita että useita omia teoksia erityisesti maanpuolustuksesta sekä puolustus- ja kansainvälisestä politiikasta, mutta myös muistelmia, elämäkerran ja historiateoksia:


title: Nemean arkeologinen museo

text: Nemean arkeologinen museo () on arkeologinen museo Nemean arkeologisen alueen yhteydessä Archaía Neméan kylässä Neméan kunnassa Kreikassa. Se esittelee alueelta löydettyä pääosin antiikin aikaista esineistöä.


title: Nemean arkeologinen museo

text: Museo on rakennettu osana Kalifornian yliopiston (Berkeley) vuodesta 1973 suorittamia Nemean alueen arkeologisia kaivauksia. Sen lahjoitti Rudolph A. Peterson. Rakennus toimi alun perin kaivausprojektin tutkimus- ja opetustilana. Se luovutettiin Kreikan valtiolle museoksi 28. toukokuuta 1984 ja avattiin samalla yleisölle. Museorakennus sijaitsee heti Nemean pyhäkköalueen ja Zeuksen temppelin eteläpuolella.


title: Nemean arkeologinen museo

text: Museon kokoelmiin kuuluu löytöjä paitsi Nemean Zeuksen pyhäkköalueelta ja urheilupaikoilta, myös muista arkeologisista kohteista sen lähialueilta, kuten Fleiuksesta, Agía Eirínin asutuksesta sekä Aidónian mykeneläisaikaiselta hautausmaalta. Löydökset ajoittuvat varhaiselta neoliittiselta kaudelta bysanttilaiselle kaudelle saakka.


title: Nemean arkeologinen museo

text: Kokoelmiin kuuluu muun muassa votiivipatsaita ja muita -esineitä, rakennusten koristeosia, esihistoriallisen ajan keramiikkaa, työkaluja ja aseita, sekä piirtokirjoituksia, rahoja, koruja, kulttiesineitä ja Nemean kisojen urheilukilpailuihin liittyviä esineitä. Merkittävimpiin museoesineisiin kuuluvat muun muassa Nemean vierastalosta eli "ksenonista" löydetty patsaan jalusta, jossa on arkaaisella bustrofedon-kirjoituksella tehty piirtokirjoitus, jossa lukee: ”Aristes omisti minut Zeukselle, kuningas Kronoksen pojalle, koska voitti pankrationin Nemean kisoissa neljästi, Feidonin poika Kleonaista” (noin 550 eaa.); pronssinen Zeukselle omistettu hydria 500-luvulta eaa.; marmorinen korinttilainen kapiteeli Zeuksen temppelin sisäosista; sekä pronssinen hellenistisen ajan pienoispatsas, joka esittää oletettavasti paikallista heerosta Ofeltesta. Kokoelmissa on myös vanhoja piirroksia ja valokuvia pyhäkköalueesta.


title: Nemean stadion

text: Nemean stadion oli antiikin aikainen stadion Nemean pyhäkköalueella Kreikassa. Sitä käytettiin paikalla järjestetyissä Nemean kisoissa. Stadionin arkeologinen kohde sijaitsee Neméan kunnassa lähellä nykyistä Archaía Neméan kylää.


title: Nemean stadion

text: Nemean stadion rakennettiin klassisen kauden ja hellenistisen kauden taitteessa noin vuonna 330 eaa. Sitä käytettiin Nemean kisoissa, jotka olivat yhdet panhelleenisistä kisoista. Rakentamisajankohta sijoittuu aikaan, jolloin kisat palasivat Nemeaan oltuaan välillä Argoksessa. Stadionia käytettin ainakin vuoteen 271 eaa. saakka, jolloin kisat palasivat jälleen Argokseen, sekä joitakin yksittäisiä kertoja tämänkin jälkeen. Roomalaisella ajalla ja keskiajalla stadionin aluetta käytettiin pääasiassa laiduntamiseen ja maanviljelyyn.


title: Nemean stadion

text: Stadionin alueen arkeologiset kaivaukset tehtiin vuosina 1974–1981. Ne suoritti American School of Classical Studies at Athens eli Yhdysvaltain arkeologinen koulu Ateenassa Stephen Millerin johdolla.


title: Nemean stadion

text: Stadion sijaitsee Nemean Zeuksen pyhäkköalueen kaakkoispuolella noin 500 metriä kaakkoon Zeuksen temppelistä. Stadion oli rakennettu suurin piirtein pohjois-eteläsuunnassa. Eteläpää on kaivettu rinteeseen ja pohjoispää puolestaan sijoitettu keinotekoiselle tasanteelle.


title: Nemean stadion

text:
Stadionin juoksuradan pituus eli stadionmitta oli 600 jalkaa eli 178 metriä. Stadionin pohjoispäätä ei ole kaivettu kokonaan esille, joten nykyisin stadionin kentästä on näkyvissä noin 125 x 30 metrin kokoinen alue. Juoksuradassa oli etäisyysmerkit aina 100 jalan välein. Stadionin lähtöviiva oli tehty kivestä. Lähtöpaikalla oli lähetyslaitteisto ("hyspleks"), jolla varmistettiin, että kaikki juoksijat pääsivät lähtemään kilpaan yhtä aikaa. Se koostui puisista paaluista, jotka poikkituki sitoi toisiinsa. Se pystyttiin laskemaan alas köysitaljalla lähtömerkin hetkellä.
Stadionin katsomoon mahtui noin 30 000–40 000 henkeä. Katsomossa oli ainoastaan joitakin kiinteitä istuinrivejä lähtöviivan lähellä. Muutoin yleisö istui suoraan maassa rinteeseen tehdyillä tasanteilla. Juoksurataa kiersi vesikanava, josta sai juomavettä.


title: Nemean stadion

text: Stadioniin kuului sen länsipuolella sijainnut urheilijoiden riisuutumis- ja pukeutumistila ("apodyterion"), jossa oli peristyyli- eli pylväspiha. Sieltä johti noin 36 metriä pitkä ja 2,5 metriä korkea holvattu käytävä ("kryptē eisodos") suoraan portille, josta kilpailijat astuivat stadionille. Tunnelissa on lukuisia graffiteja, joissa esiintyy urheilijoiden nimiä.


title: Zeuksen temppeli (Nemea)

text: Zeuksen temppeli oli antiikin aikainen Zeukselle omistettu temppeli Nemean pyhäkköalueella Kreikassa. Sen arkeologinen kohde sijaitsee nykyisessä Neméan kunnassa lähellä Archaía Neméan kylää.


title: Zeuksen temppeli (Nemea)

text: Nemean ensimmäinen Zeuksen temppeli rakennettiin arkaaisella kaudella 500-luvulla eaa. Se tuhoutui ilmeisesti tulipalossa. Uusi, nykyisin paikalla raunioina oleva temppeli rakennettiin klassisen kauden ja hellenistisen kauden taitteessa noin vuonna 330 eaa. Tuolloin alueella suoritettiin laajoja rakennustöitä Nemean kisojen palattua takaisin pyhäkköalueelle oltuaan välillä Argoksessa. Arkkitehtuuriltaan temppelin voidaan nähdä sijoittuvan perinteisen doorilaisen temppeliarkkitehtuurin ja uuden, kohti hellenististä aikaa siirtyneen tyylin välille. Samalla temppeli oli viimeisiä suuria doorilaisia temppeleitä. Temppelin arkkitehtuurissa on yhtäläisyyksiä Athene Alean temppeliin Tegeassa, mutta niitä ei voida täydellä varmuudella pitää saman arkkitehdin suunnittelemina.


title: Zeuksen temppeli (Nemea)

text: Nemean Zeus erosi Olympoksen Zeuksesta olemalla ennen kaikkea paimenten jumala. Pyhäkköalueella oli lukuisia muita rakennuksia, jotka liittyivät Zeuksen kulttiin sekä paikalla Zeuksen kunniaksi järjestettyihin Nemean kisoihin. Kisoihin osallistuneet urheilijat osoittivat temppelillä kunnioitustaan Zeukselle, vannoivat tälle valansa ja uhrasivat temppelin edessä olleella Zeuksen alttarilla.


title: Zeuksen temppeli (Nemea)

text: Temppelin katto vaikuttaa romahtaneen 100-luvulla jaa. Samalla sekä myöhemmin osa pylväistä kaatui. Varhaiskristillisellä ajalla 300- tai 400-luvulla jaa. temppelin eteläpuolelle rakennettiin basilikakirkko, jonka rakentamisessa käytettiin temppelin kiviä. 1800-luvun alussa temppelin pylväistä kolme oli vielä pystyssä.


title: Zeuksen temppeli (Nemea)

text: Alueen arkeologiset tutkimukset alkoivat vuonna 1884. Temppeliä on kunnostettu vuodesta 2002, ja vuoteen 2012 mennessä kuusi sen pylväistä oli pystytetty uudelleen, jonka jälkeen pylväitä on pystyssä yhdeksän. Näin on voitu tutkia antiikin aikaista temppelinrakentamista kokeellisesti. Kunnostus on maksanut noin 250 000 euroa pylvästä kohden, ja se on ollut mahdollista lahjoistusvaroin. Temppeliä ei kuitenkaan aiota koota merkittävästi enempää, koska suuri osa sen kivistä puuttuu. Rakentamisessa on kuitenkin voitu käyttää täytteenä alkuperäisen louhoksen kiveä, sillä sen paikka noin kolmen kilometrin päässä temppelistä tunnetaan.


title: Zeuksen temppeli (Nemea)

text: Zeuksen temppeli on Nemean pyhäkköalueen keskeisin rakennus. Se sijaitsee pyhäkköalueen läpi virtaavan joen itärannalla. Temppeli edusti doorilaista tyyliä ja se oli rakennettu paikallisesta kalkkikivestä, joka oli päällystetty marmorisella stukkolla. Temppeli oli peripteraalitemppeli ja siinä oli 6 pylvästä lyhyillä ja 12 pylvästä pitkillä sivuilla, eli yhteensä 32 pylvästä. Näin se oli klassisia mittasuhteita (6 x 13) hieman lyhyempi. Pylväiden korkeus oli noin 10,3 metriä ja kukin pylväs oli tehty 13 pylväsrummusta. Pylväät ovat doorilaisiksi poikkeuksellisen hoikkia suhteessa korkeuteen. Temppelin pituus oli noin 42 metriä ja leveys noin 22 metriä.


title: Zeuksen temppeli (Nemea)

text: Temppelissä oli pronaos, jonka edessä oli kaksi pylvästä ("distylos in antis"), sekä naos eli cella, joka avautui itään. Siinä ei kuitenkaan ollut opisthodomosta, mikä myös erottaa sen klassisesta perinteestä. Cellan sisäpuolella kattoa tuki 14 korinttilaista pylvästä, jotka kiersivät tilan laidoilla alarivissä. Niiden yläpuolella toisessa kerroksessa oli puolestaan sama määrä joonialaisia pylväitä. Näin temppeli oli ensimmäisiä, joka yhdisti kaikki kolme klassista pylväsjärjestelmää. Tätä voidaan pitää hellenistisenä tyylipiirteenä. Sisällä naoksessa oli suuri Zeuksen kulttipatsas.


title: Zeuksen temppeli (Nemea)

text: Opisthodomoksen sijasta cellan länsipäässä oli adyton-tila eli kaikkein pyhin. Siitä johti portaat alas kryptaan, jonka lattia vaikuttaa olleen paikalla aikaisemmin olleen arkaaisen ajan temppelin lattian korkeudella. Temppelin edessä sen itäpuolella sijaitsi poikkeuksellisen suuri, 41 metriä pitkä alttari. Temppelin ovelle johti portaiden sijasta pitkä luiska, mikä oli tyypillistä hellenistisille temppeleille.


title: Eugène-Anatole Demarçay

text: Eugène-Anatole Demarçay (1. tammikuuta 1852 – 5. maaliskuuta 1903, Pariisi) oli ranskalainen kemisti, joka tunnetaan työstään europiumin löytäjänä ja varhaisena spektroskopian ja jossain määrin myös radioaktiivisuuden tutkijana.


title: Eugène-Anatole Demarçay

text: Demarçay opiskeli ensin Lycée Condorcetissä ja vierailtuaan välillä Englannissa valmistui École polytechniquesta. Hänen varhainen tutkimuskohteensa ennen epäorgaaniseen kemiaan keskittymistä oli terpeenit ja muut hajuvesiteollisuuden käyttämät aineet. Hän menetti näön oikeasta silmästään laboratoriossa tapahtuneessa räjähdyksessä tutkiessaan typen sulfideja.


title: Eugène-Anatole Demarçay

text: Vuonna 1896 hän havaitsi että näytteet juuri löydetystä samarium alkuaineesta sisälsivät vielä jotain muuta, ennestään tuntematonta ainetta. Hän eristi tämän vuonna 1901 ja totesi sen olevan uusi alkuaine, jonka hän nimesi europiumiksi. Vuonna 1898 Demarçay avusti Marie ja Pierre Curieta osoittamalla spektroskopian avulla Curien pariskunnan valmistaneen radiumia.


title: Luettelo tunnetuista transsukupuolisista

text: Tämä on luettelo tunnetuista transsukupuolisista. Luettelo koostuu kuuluisista nykyajan henkilöistä, jotka ovat julkisuudessa itse viitanneet sukupuoleensa. Huomautus-sarakkeeseen on merkitty, jos henkilö on kertonut tai hänen on kerrottu olevan tiettyä sukupuolta.


title: Electra (lautapeli)

text: Electra on noin vuonna 1920 valmistettu paristoilla toimiva sähkökäyttöinen visailupeli. Peli sai alkunsa Sala Gamesin julkaisemana Saksassa. Se on yksi ensimmäisistä kaupallisesti tuotetuista elektronisista arvailupeleistä. Pelissä on tarkoitus yhdistää johtimien avulla oikea kysymys ja vastaus toisiinsa.


title: Electra (lautapeli)

text: PK-Kustannus on julkaissut pelistä suomalaisen version, jossa on kysymyksiä suomeksi ja ruotsiksi.


title: Kasimir Fajans

text: Kasimir Fajans (27. toukokuuta 1887 – 18. toukokuuta 1975) oli puolalais-amerikkalainen radiokemisti, joka tunnetaan varhaisena radioaktiivisuuden tutkijana. Hän löysi alkuaine protaktiniumin yhdessä oppilaansa Oswald Helmuth Göhringin kanssa vuonna 1913.


title: Kasimir Fajans

text: Hän kehitti myös Fajansin säännöt, joilla voidaan ennustaa onko kemiallinen sidos kovalenttinen vaiko ionisidos.


title: Kasimir Fajans

text: Hänen mukaansa on nimetty myös radioaktiivista hajoamista koskeva Fajansin ja Soddyn laki sekä Fajans–Paneth–Hahn laki.


title: ATP World Tour Finals 2016

text: ATP World Tour Finals 2016 oli miesten tennisturnaus, joka pelattiin The O2 Arenalla Lontoossa, Isossa-Britanniassa, marraskuussa 2016. Se oli kauden päätösturnaus, johon pääsi mukaan kauden 2016 kahdeksan parasta kaksinpelaajaa sekä kahdeksan parasta nelinpeliparia.


title: ATP World Tour Finals 2016

text:
ATP World Tour Finals 2016 järjestettiin 14.-20. marraskuuta O2 Arenalla Lontoossa, Isossa-Britanniassa. Se oli turnauksen 47. kerta (42. nelinpelissä). Turnauksen järjestämisestä vastasi Association of Tennis Professionals (ATP) ja se oli osa ATP-kautta 2016. Tapahtuma pelattiin sisätiloissa kovilla kentillä. Se toimi ATP-kiertueen päätösturnauksena.
Kahdeksan pelaajaa, jotka olivat oikeutettuja tapahtumaan jaettiin kahteen neljän hengen ryhmään. Tämän vaiheen aikana pelaajat kilpailivat lohkovaihe-muodossa (eli pelaajat pelaavat kaikkia muita lohkossa olevia vastaan). Kunkin ryhmän kaksi parasta pelaajaa eteni välieriin, jossa ryhmän voittaja kohtasi toisen ryhmän kakkosen. Tässä vaiheessa oli kerrasta poikki -järjestelmä. Nelinpelikilpailussa oli käytössä sama pelijärjestelmä.Ranking 6. marraskuuta 2016.
Ranking 6. marraskuuta 2016.


title: Joakim Ryan

text:
Joakim Ryan (s. 17. kesäkuuta 1993 Rumson, New Jersey, Yhdysvallat) on ruotsalais-yhdysvaltalainen jääkiekkopuolustaja, joka pelaa NHL-joukkue San Jose Sharksin organisaatiossa.
Elite Prospects -sivuston mukaan Ryan on kahden suunnan puolustaja varustettuna hyvällä pelikäsityksellä. Sivusto mainitsee hänet hyväksi ylivoimapelaajaksi, jolla on hyvä pelinlukutaito ja liike. Ryan mainitaan myös hyväksi luistelijaksi ja monipuoliseksi puolustajaksi.


title: Joakim Ryan

text: Ryan edustaa kansainvälisellä tasolla Ruotsia, mutta hän syntyi, kasvoi ja vietti juniorivuotensa Yhdysvalloissa. Ryan pelasi New Jersey Devilsin junioreissa, kun hän kävi samaan aikaan high schoolia Christian Brothers Academyssa. Kaudeksi 2010–2011 Ryan siirtyi varaamattomana pelaajana ns. "tender-sopimuksella" USHL-junioriliigan Dubuque Fighting Saintsiin. Hän oli joukkueen tehokkain puolustaja tehoilla 3+29=32, joilla Ryan jakoi koko liigan puolustajien pistepörssin yhdeksännen sijan Omaha Lancersin Ben Marshallin kanssa. Hän pelasi kauden aikana myös USHL:n tähdistöottelussa. Ryan voitti kauden päätteeksi Clark Cupin. Vuodet 2011–2015 hän kävi Cornellin yliopistoa.


title: Joakim Ryan

text: San Jose Sharks varasi Ryanin seitsemännellä kierroksella 198. pelaajana . Kaudella 2012–2013 hän oli Cornellin paras syöttäjä ja tehokkain puolustaja tehoilla 3+20=23. Kaudella 2013–2014 Ryan oli tehoilla 8+16=24 joukkueen tehokkain puolustaja. Hän jakoi myös Cornellin sisäisen pistepörssin toisen sijan Joel Lowryn ja John McCarronin kanssa edellään vain Brian Ferlin. Ryan valittiin kauden päätteeksi ECAC:n toiseen tähdistökentälliseen. Kaudella 2014–2015 hän pelasi marraskuussa 2014 tulleen loukkaantumisen vuoksi vain 23 ottelua, mutta Ryan oli tehoilla 1+13=14 Cornellin tehokkain puolustaja sekä toiseksi paras pistemies Christian Hilbrichin ja Jake Weidnerin kanssa sisäisessä pistepörssissä edellään vain Cole Bardreau. Hänet valittiin kauden päätteeksi ECAC:n ensimmäiseen tähdistökentälliseen.


title: Joakim Ryan

text: Viimeisen yliopistokautensa 2014–2015 päätyttyä, maaliskuussa 2015 Ryan teki kaksivuotisen tulokassopimuksen San Jose Sharksin kanssa. Hän liittyi samalla amatööritry-out -sopimuksella AHL-joukkue Worcester Sharksin vahvuuteen. Ryan pelasi siellä seitsemän runkosarjaottelua tehden kaksi syöttöpistettä. Kauden 2015–2016 hän pelasi kokonaan Sharksin uudessa farmijoukkueessa, San Jose Barracudassa, jossa Ryanin AHL:n tulokaskausi toi 66 runkosarjaottelussa tehot 2+26=28 ja neljässä playoff-ottelussa kolme syöttöpistettä. Hän oli runkosarjassa joukkueensa tehokkain puolustaja. Neljännesvälierissä Ryan oli Barracudan paras pistemies ja syöttäjä. Kaudella 2016–2017 hän oli joukkueen toiseksi paras syöttäjä ja kolmanneksi paras pistemies tehoilla 10+39=49, joilla Ryan jakoi koko AHL:n puolustajien pistepörssin viidennen sijan Providence Bruinsin Alex Grantin kanssa. Hän voitti myös Barracudan sisäisen tehotilaston lukemalla +27.


title: Joakim Ryan

text: Syksyn 2017 harjoitusleirin päätteeksi Sharks lähetti Ryanin San Jose Barracudan AHL-joukkueeseen. Hän nousi kaudella 2017–2018 joukkueen varakapteeniksi. Ryan ehti pelata siellä vain yhden ottelun, kunnes hänet nostettiin Sharksin NHL-vahvuuteen. Ryan teki NHL-debyyttinsä runkosarjan kolmannella kierroksella 12. lokakuuta 2017 Buffalo Sabresia vastaan. Hän sai ottelussa jääaikaa 21.24 minuuttia.


title: Joakim Ryan

text: Ryan edusti Ruotsia World U-17 Hockey Challengessa vuonna 2010, jolloin hän voitti pronssia. Ryan pelasi myös World Junior A Challengessa vuonna 2010. Yhteensä hän on pelannut kahdeksan nuorten ja 14 poikien maaottelua. Ryan ei ole kuitenkaan ollut edustuskelpoinen Ruotsin joukkueeseen Kansainvälisen Jääkiekkoliiton alaisissa turnauksissa, sillä hän ei ole pelannut maansa sarjoissa.


title: Joakim Ryan

text: Ryanin äiti on ruotsalainen entinen tennispelaaja Catarina Lindqvist. Hänen isänsä Bill on yhdysvaltalainen.


title: PewDiePie’s Tuber Simulator

text:
PewDiePie’s Tuber Simulator on kanadalaisen pelinkehittäjä Outermindsin ja YouTube-tähti PewDiePien yhteistyössä kehittämä mobiilisimulaatiopeli. Peli julkaistiin 29. syyskuuta 2016, ja myös sen julkaisijana toimi Outerminds. Peli toimii
alustoinaan Android ja iOS. Peliä on ladattu Google Play -kaupasta yli 10 miljoonaa kertaa. Pelin ääninäyttelijänä toimii PewDiePie, joka neuvoo pelaajaa puhekuplilla.


title: PewDiePie’s Tuber Simulator

text: Pelin tavoite on hankkia mahdollisimman paljon ”tilaajia”. Tilaajia voi saada tekemällä videoita eri aiheista. Videoista saa myös näyttökertoja, joilla voi ostaa tavaraa huoneeseen.


title: PewDiePie’s Tuber Simulator

text:
Huone on pelaajan kotipaikka, jossa tehdään videoita. Huoneeseen on tarkoitus hankkia mahdollisimman hyviä esineitä.
Kun huoneeseen ostaa esineen, joutuu odottamaan, että lähetys saapuu. Lähetystä voi nopeuttaa pelaamalla ”Puggle”-peliä, jossa PewDiePien koirat, Edgar ja Maya, yritetään saada koiranruokakuppiin.


title: PewDiePie’s Tuber Simulator

text: Pelissä huoneen yli lentää tietyin väliajoin ”Sponsor eagle”, joka tiputtaa lahjapaketissa pelaajalle ilmaislahjan (esimerkiksi tilaajia tai aivoja). Aivoilla voi ostaa tietopuusta tietoja, joiden avulla voi saada esimerkiksi tietyn aihealueen videoista enemmän näyttökertoja.


title: PewDiePie’s Tuber Simulator

text: Pelissä pelaaja voi vierailla myös muiden pelaajien huoneissa, tai tehdä itse useampia huoneita. Pelaaja voi myös vertailla omaa tilaajien määräänsä oikeiden YouTube-kanavien tilaajien määriin.


title: Ainoa Productions

text: Ainoa Productions on suomalainen levy- ja tuotantoyhtiö, joka perustettiin vuonna 2013. Idean perustamisesta saivat Atte Blom sekä Matti Kervinen Midemin musiikkimessuilla, ja sen muita perustajajäseniä ovat Jari Halenius, Kimmo Kananen ja Aino Roivainen. Yhtiön varsinainen julkistus ja julkaisutoiminta alkoi syksyllä 2016.


title: Ainoa Productions

text: Yhtiön tavoitteena on julkaista uutta, hyvää musiikkia sekä vanhoja pitkän linjan yhtyeitä ja artisteja uusien julkaisujen keinoin. Toisekseen sille tunnuksenomaista on turvata ja kunnioittaa musiikkiteosta kokonaisuutena julkaisemalla nimenomaisesti fyysisiä äänitteitä sekä pyrkiä paikalliseen toimintaan musiikin varastoinnin ja jakelun osalta.


title: Ainoa Productions

text: Yhtiön perustaja Atte Blomin uraa juhlistava kokoelma-albumi "Atte Blom juhlii" julkaistiin vuonna 2016.


title: Sydämensärkijöitä

text: Sydämensärkijöitä ("American Heart") on Martin Bellin ohjaama draamaelokuva vuodelta 1992. Sen pääosia näyttelevät Jeff Bridges, Edward Furlong ja Lucinda Jenney. Bridges toimi myös elokuvan toisena tuottajana. Elokuva oli dokumentaristina tunnetun Martin Bellin ensimmäinen pitkän näytelmäelokuvan ohjaus.


title: Sydämensärkijöitä

text: Elokuvan käsikirjoituksen laativat Peter Silverman, ohjaaja Bell sekä valokuvaaja Mary Ellen Mark, joka oli Martin Bellin vaimo. Tarina vankilasta vapautuneesta köyhästä isästä (Bridges) ja hänen elämäänsä takaisin pyrkivästä 12-vuotiaasta pojasta (Furlong) perustuu Martin Bellin vuonna 1984 valmistuneeseen dokumenttielokuvaan "Streetwise", joka kertoi Seattlen kaduilla asuvista katulapsista. Se puolestaan pohjautui Mary Ellen Markin ja toimittaja Cheryl McCallin "Life"-lehdessä heinäkuussa 1983 julkaistuun kuvareportaasiin ”Streets of the Lost”. Elokuvan musiikin on tehnyt Tom Waits.


title: Sydämensärkijöitä

text: "Sydämensärkijöitä" ei saanut Suomessa teatterilevitystä, vaan se julkaistiin Europa Visionin VHS-videona. Televisiossa se on esitetty syyskuussa 1998 Nelosella ja kesäkuussa 2001 MTV3:ssa.


title: Sydämensärkijöitä

text: Bridges palkittiin roolistaan Independent Spirit Awards -gaalassa, jossa "Sydämensärkijät" oli ehdokkaana monessa muussakin kategoriassa.


title: Sydämensärkijöitä

text: "Video-oppaassa" vuodelta 1994 Olavi Similä sanoo hyvin kirjoitetun ja asiallisesti dramatisoidun elokuvan onnistuvan hienosti ja kehuu Bridgesin ja Furlongin roolitöitä. Hän antaa "Sydämensärkijöille" neljä tähteä viidestä, mikä vastaa sanallista arviota ”erinomainen”. Yhdysvaltalainen "VideoHound's Golden Movie Retriever" antaa elokuvalle kolme ja puoli tähteä neljästä pitkälti samoin perustein.


title: Iceflake Studios

text: Iceflake Studios on suomalainen vuonna 2007 perustettu videopeliyritys. Se tekee pelejä tietokone-, konsoli- ja mobiilialustoille. Yrityksen suurimmat menestykset ovat olleet useita miljoonia kertoja ladatut Premium Pool ja Pirates Don't Run. Yrityksen juuret juontavat jo vuoteen 2003, jolloin he alkoivat tehdä modifikaatioita peleihin. Yksi näistä on vuonna 2004 ilmestynyt FinnWars.


title: Iceflake Studios

text: "Race Online" on julkaistu vuonna 2015 Steam-palvelussa Early Access -nimekkeenä.


title: Iceflake Studios

text: Yritys on julkaissut pelin "Ice Lakes" vuonna 2016 Steam-palvelussa Linux-, Mac- ja Windows-alustoille. GameGrin-sivusto antoi pelille arvosanan 10.


title: Iceflake Studios

text: Premium Pool on biljardipeli, josta on kaksi versiota; ilmainen versio mainosten kanssa ja maksullinen versio ilman mainoksia. Peli on julkaistu vuonna 2012 Windows Phonelle ja 2016 Androidille ja iOS:lle. Pelistä on myös free to play -versio Steam-palvelussa PC:lle.


title: Iceflake Studios

text: Premium Pool tarjoaa 3 eri vaikeustasoa, mahdollisuuden pelata yksin laitetta vastaan tai moninpelinä, kasipallon ja ysipallon sekä molemmat pelit kellon kanssa. Ilmaisversiossa on valittavana neljä eri pelipöytää. Maksullinen versio tarjoaa näiden lisäksi 8 pelipöytää, 8 keppiä ja 16 erilaista palloa lisää.


title: Ivan Puzič

text: Ivan Puzič (s. 15. helmikuuta 1996 Zagreb, Kroatia) on kroatialainen jääkiekkopuolustaja, joka edustaa Tšekin Extraliga-joukkue HC Vítkovicea.


title: Ivan Puzič

text: Puzič muutti kotimaastaan jääkiekon perässä Tšekkiin ja siirtyi HC Vítkovicen C-nuoriin vain 14-vuotiaana kaudeksi 2010–2011. Hän voitti Tšekin C-nuorten sarjan puolustajien tehotilaston lukemalla +65, kuten myös kaudella 2011–2012 lukemalla +67. Samalla kaudella Puzič voitti myös Tšekin B-nuorten sarjan mestaruuden.


title: Ivan Puzič

text: Kaudella 2014–2015 Puzič debytoi Vítkovicen Extraliga-joukkueessa, jossa hän pelasi kauden aikana yhden Mestarien liigan ottelun 23. syyskuuta 2014 vieraissa saksalaista ERC Ingolstadtia vastaan. Myös kaudella 2015–2016 Puzič pelasi yhden CHL-ottelun, mutta ei debytoinut Extraligassa. Hän pelasi miesten pelejä kuitenkin suurimman osan kaudestaan lainalla Tšekin toiseksi korkeimmalla sarjatasolla 1. česká hokejová ligan HC Šumperkissa, jossa Puzič pelasi 24 runkosarja- ja viisi karsintasarjan ottelua tehopistein 1+1=2.


title: Ivan Puzič

text: Kauden 2016–2017 Puzič pelasi suurimmaksi lainalla Tšekin kolmanneksi korkeimmalla sarjatasolla 2. česká hokejová ligan HC Porubassa. Hän eteni joukkueen kanssa aina finaaleihin saakka, mutta mestaruuden vei kuitenkin VHK Vsetín otteluvoitoin 3–0. Puzič teki Vítkovicessä lopulta Extraliga-debyyttinsä 14. lokakuuta 2016 vieraissa HC Olomoucia vastaan. Hän sai ottelussa jääaikaa 6.05 minuuttia. Puzičista tuli liigan kaikkien aikojen ensimmäinen kroatialaispelaaja. Hän pelasi kauden aikana viisi Extraliga- ja kuusi CHL-ottelua tehden yhden syöttöpisteen.


title: Ivan Puzič

text: Puzič edusti Kroatiaa IB-divisioonan MM-kilpailuissa vuonna 2016 sekä Pyeonchangin olympiakisojen 2018 karsinnoissa, jolloin hän jakoi joukkueensa sisäisen tehotilaston voiton Mislav Blagusin ja Bruno Kegalj'n kanssa lukemalla +1. Puzič pelasi myös alle 20-vuotiaiden IIA-divisioonan MM-kilpailuissa vuonna 2016.


title: Alan Pascoe

text: Alan Peter Pascoe (s. 11. lokakuuta 1947 Portsmouth) on brittiläinen yleisurheilija, joka kilpaili 110 metrin ja 400 metrin aitajuoksuissa. Hän edusti urallaan Portsmouth Athletic Clubia ja westminsterläistä Polytechnic Harriersia. Hän on Euroopan-mestari ja olympiamitalisti. Hänen puolisonsa Della James-Pascoe on olympiatason pikajuoksija.


title: Alan Pascoe

text: Pascoe karsiutui 1968 Madridin EM-hallikilpailuissa 50 metrin aitajuoksun välierissä ja Méxicon olympialaisissa 110 metrin aitajuoksun alkuerissä. Seuraavana vuonna hän voitti 50 metrin aitajuoksun sisäratojen Euroopan-mestaruuden Belgradissa käsiajalla 6,6. Saman vuoden Ateenan EM-kilpailuissa hän saavutti 110 metrin aitajuoksussa pronssia tuolloisella ennätysajallaan 13,94. Wienin EM-hallikilpailuissa 1970 hän karsiutui 60 metrin aitajuoksun välierissä.


title: Alan Pascoe

text: Pascoe saavutti Helsingin EM-kilpailuissa 1971 hopeaa 110 metrin aitajuoksussa vastatuuliajalla 14,09. Hän karsiutui 1972 Grenoblen EM-hallikilpailuissa 50 metrin aitajuoksun välierissä. Hän juoksi 110 metrin aitajuoksuennätyksensä 13,79 Edinburghissa 17. kesäkuuta 1972, mutta karsiutui Münchenin olympialaisissa saman lajin välierissä. Samojen kisojen 4 × 400 metrin viestissä hän juoksi toisen osuuden Britannian hopeajoukkueessa.


title: Alan Pascoe

text: Pascoe voitti Christchurchin Kansainyhteisön kisoissa 1974 kultaa 400 metrin aitajuoksussa ajalla 48,83. Lisäksi hän juoksi ankkuriosuuden hopeaa saaneessa Englannin pitkän viestin joukkueessa. Hän voitti samana vuonna Roomassa Euroopan-mestaruuden sekä 400 metrin aitajuoksussa ennätyksellään ja kilpailuennätyksellä 48,82 että 4 × 400 metrin viestissä, jossa hän juoksi kolmannen osuuden.


title: Alan Pascoe

text: Pascoe juoksi 400 metrin aitajuoksuennätyksensä 48,59 Tukholmassa 30. kesäkuuta 1975. Montrealin olympialaisissa 1976 hän sijoittui 400 metrin aitajuoksussa kahdeksanneksi. 4 × 400 metrin viestin Britannia keskeytti alkuerävaiheessa. Hän saavutti Edmontonin Kansainyhteisön kisoissa 1978 pronssia 400 metrin aitajuoksussa ajalla 50,09. Saman vuoden Prahan EM-kilpailuissa hän karsiutui 400 metrin aitajuoksun alkuerissä.


title: Liljana Tomova

text: Liljana Todorova (), o.s. Tomova (Томова), s. 9. elokuuta 1946 Plovdiv) on bulgarialainen pikajuoksija ja keskimatkojen juoksija. Hän on 800 metrin Euroopan-mestari.


title: Liljana Tomova

text: Tomova karsiutui Rotterdamin 1973 EM-hallikilpailuissa 400 metrin juoksun välierissä. Hän voitti samana vuonna Moskovan universiadeissa kultaa 800 metrillä ajalla 1.59,52. Seuraavana talvena hän keskeytti 800 metrin loppukilpailujuoksun Göteborgin EM-hallikilpailuissa.


title: Liljana Tomova

text: Tomova saavutti Rooman EM-kilpailuissa 1974 kultaa 800 metrillä ennätyksellään ja kilpailuennätyksellä 1.58,14 sekä hopeaa 1 500 metrillä Bulgarian ennätysajalla 4.04,97. Hän sai Münchenin sisäratojen EM-kilpailuissa 1976 hopeaa 800 metrillä ennätyksellään 2.02,6. Saman vuoden Montrealin olympialaisissa hän karsiutui 800 metrin välierissä ja 4 × 400 metrin alkuerissä.


title: Henry Thomas

text: Henry Jackson Thomas Jr. (syntynyt 9. syyskuuta 1971 San Antoniossa, Texas) on Yhdysvaltalainen näyttelijä ja muusikko. Hän on esiintynyt yli 40 elokuvassa, esimerkiksi Elliott Taylorina Steven Spielbergin elokuvassa "E. T." (1982), josta hän sai BAFTA-Palkinnon, Golden Globe-palkinnon ja Saturn Award - ehdokkuuksia. Hän on myös tunnettu rooleistaan elokuvissa kuten "Cloak & Dagger "(1984), "Legends of the Fall" (1994), "Kaikki kauniit hevoset" (2000), "Gangs of New York" (2002), "Haikein terveisin" (2010) ja "Ouija: Origin of Evil" (2016).


title: Henry Thomas

text: Thomasin vanhemmat ovat Carolyn L. (o.s. Davis) ja Henry Jackson Thomas. Hän opiskeli East Central High Schoolissa San Antoniossa ja Blinn Collegessa Brenhamissa.


title: Henry Thomas

text: Yhdeksänvuotiaana Thomas oli ollut jo mukana elokuvassa "Raggedy Man", kun hän osallistui "E. T. the Extra-Terrestrial- elokuvan koekuvauksiin." Hän sai roolin vakuutettuaan valitsijat esiintymällä kohtauksessa aidosti itkuisena. Thomas oli esiintyessään ajatellut sitä, kuinka hän oli nähnyt kun heidän naapurinsa koira tappoi hänen lemmikki koiransa.


title: Henry Thomas

text: Elokuvan jälkeen Thomas palasi Texasiin ja näytteli satunnaisesti("Cloak & Dagger" ja joitakin roolejaTV:ssä) käydessään koulua loppuun. Hän palasi elokuva-alalle 1980-luvun lopulla ja 1990-luvun alussa, alkaen tehdä aikuisten rooleja, kuten nuoren Norman Batesin hahmo elokuvassa "Psycho IV: The Beginning".


title: Henry Thomas

text: Hänen merkittävin roolinsa aikuisena on Samuel Ludlow elokuvassa "Legends of the Fall" (1994). Vuonna 2002 hän näytteli sivuroolissa Johnny Siroccoa Martin Scorsesen historiallisessa fiktio-elokuvassa "Gangs of New York". Hän on nykyään sekä näyttelijä että muusikko ja näytteli vuonna 2011 elokuvassa The Last Ride muusikko Hank Williams Sr. ABC:n sarjassa Betrayal, hän esittää T. J. Karstenia.


title: Ajamu Baraka

text: Ajamu S. Baraka (s. 25. lokakuuta 1953 Chicago, Illinois, Yhdysvallat) on yhdysvaltalainen ihmisoikeusaktivisti. Hän oli Vihreän puolueen Jill Steinin varapresidenttiehdokas Yhdysvaltain presidentinvaaleissa 2016. Hän on opiskellut Atlantan yliopistossa, ja hänen ihanteitaan ovat muun muassa W. E. B. Du Bois ja Malcolm X. Hän on toiminut U.S. Human Rights Networkin johtajana. Kotimaansa ohella hän on ajanut muun muassa Keski-Amerikan, Itä-Timorin ja Palestiinan kansojen oikeuksia. Baraka on Vietnamin sodan veteraani.


title: Kovesjoen rautatieasema

text: Kovesjoen rautatieasema (lyhenne Kov) on lakkautettu rautatieliikennepaikka Haapamäki–Pori-radalla Parkanossa. Etäisyys entiseltä asemalta Parkanon keskustaan on runsaat 20 kilometriä.


title: Kovesjoen rautatieasema

text: Kovesjoen laiturivaihde perustettiin syrjäiselle paikalle Parkanon, Ikaalisten ja Jämijärven rajamaille. Liikennepaikkarakennus rakennettiin vuonna 1934 Thure Hellströmin laatimien suurikokoisen pysäkkirakennuksen piirustusten mukaan. Samanlaisina toteutettiin muiden muassa Lapinnevan ja Piilin asemarakennukset samalla rataosalla. Henkilö- ja tavaraliikenne Porin ja Parkanon välillä alkoi vuonna 1935 ja koko rataosalla Porista Haapamäelle vuonna 1938. Kovesjoen asemalle johti 1,5 kilometrin pituinen yhdystie kantatie 65:ltä (nykyisin valtatie 23).


title: Kovesjoen rautatieasema

text: Kovesjoen aseman ympärille ei syntynyt mitään asutusta. Kovesjoki muutettiin miehittämättömäksi seisakkeeksi tavaraliikenteen loppuessa vuonna 1968. Liikennepaikka lakkautettiin henkilöliikenteen loppuessa Porin ja Haapamäen väliltä vuonna 1981 ja nykyisin radalla kulkee vain satunnaisesti sotilasjunia Parkanon ja Niinisalon välillä. Kovesjoen asemarakennus ja ratapiha sivuraiteineen on purettu.


title: The Dark of the Matinée

text: The Dark of the Matinée (lyhyemmin myös pelkkä Matinée) on skotlantilaisen indie rock-yhtye Franz Ferdinandin kappale, joka julkaistiin kolmantena singlenä yhtyeen debyyttialbumilta "Franz Ferdinand". ”The Dark of the Matinée” nousi Britannian singlelistalla parhaimmillaan sijalle 8. Indie-musiikin listalla kappale oli puolestaan listaykkönen.


title: Matinée

text: Matinée tarkoittaa seuraavia asioita:


title: 2-vinyylipyridiini

text: 2-vinyylipyridiini (CHN) on pyridiinin johdannaisiin kuuluva aromaattinen orgaaninen yhdiste. Yhdistettä käytetään orgaanisen kemian teollisuudessa erityisesti polymeerien monomeerinä. 2-vinyylipyridiini on 4-vinyylipyridiinin isomeeri.


title: 2-vinyylipyridiini

text: Huoneenlämpötilassa 2-vinyylipyridiini on väritöntä nestettä, jolla on sille ominainen pistävä haju. Yhdiste liukenee kohtalaisesti veteen ja hyvin etanoliin, dietyylieetteriin ja asetoniin. Se polymeroituu itsestäänkin helposti, minkä vuoksi sen joukkoon lisätään polymeroitumista estäviä aineita. 2-vinyylipyridiinin vinyyliryhmä on voimakkaasti elektrofiilinen johtuen pyridiinirenkaan typpiatomin aiheuttamasta induktiivisesta efektistä. Yhdiste reagoi monien nukleofiilien, esimerkiksi halogeenien, kanssa additioreaktioilla. Vinyyliryhmä voidaan pelkistää vedyttämällä etyyliryhmäksi. 2-vinyylipyridiini ärsyttää ihoa, silmiä ja hengitysteitä. Sille altistumisesta voi seurata pääkipua, yskää, huonovointisuutta, kurkkukipua ja hermostuneisuutta. Iholle joutuessaan se voi aiheuttaa syövytysvammoja.


title: 2-vinyylipyridiini

text:
Ensimmäisen kerran 2-vinyylipyridiiniä valmistettiin vuonna 1887. Tyypillisin tapa yhdisteen synteesiin on 2-metyylipyridiinin ja formaldehydin välinen reaktio. Happojen vaikutuksesta näiden additiotuotteesta eliminoituu vettä ja muodostuu 2-vinyylipyridiiniä. Reaktio tapahtuu 150–200 °C:n lämpötilassa ja tuote puhdistetaan tislaamalla.
Vaihtoehtoinen valmistusmenetelmä on akryylinitriilin ja etyynin välinen reaktio. Katalyyttinä toimii syklopentadienyyli(1,5-syklo-oktadienyyli)koboltti.


title: 2-vinyylipyridiini

text: 2-vinyylipyridiinin vuosittainen tuotanto on noin 3 000 tonnia. Suurin osa tuotetusta yhdisteestä käytetään polymeerien valmistamiseen ja yhdiste polymeroituu niin radikaali- kuin ioni-initiaattorien vaikutuksesta. 2-vinyylipyridiinistä valmistetaan joko homopolymeeriä poly(2-vinyylipyridiini)ä tai elastomeereja, joissa ko-monomeereina ovat styreeni ja butadieeni. 2-vinyylipyridiinistä voidaan valmistaa myös muita kemikaaleja kuten lääkkeenä käytettävää metyridiiniä.


title: Lucretia Garfield

text: Lucretia Garfield (o.s. Rudolph, s. 19. huhtikuuta 1832 Hiram, Ohio – 13. maaliskuuta 1918 Pasadena, Kalifornia) oli James Garfieldin vaimo ja Yhdysvaltain ensimmäinen nainen vuonna 1881.


title: Lucretia Garfield

text: Lucretian isä oli puuseppä ja maanviljelijä Zebulon Rudolph ja äiti Arabella Mason Rudolph. Lucretian vanhemmat arvostivat suuresti koulutusta, minkä vuoksi myös Lucretia Rudolph opiskeli pitkälle. Rudolph opiskeli Western Reserve Eclectic Institute -korkeakoulussa (nykyinen Hiram College) Ohiossa ja tapasi siellä opiskellessaan tulevan puolisonsa James Garfieldin, jonka kanssa hän meni naimisiin vuonna 1858. Korkeakoulun jälkeen Lucretia Rudolph työskenteli opettajana, mutta lopetti työnteon vuonna 1860 saatuaan ensimmäisen lapsensa. Pariskunta sai yhteensä seitsemän lasta, joista viisi selvisi aikuisikään.


title: Lucretia Garfield

text: Lucretialla oli voimakkaita poliittisia mielipiteitä erityisesti naisten oikeuksiin liittyen, mutta hän varoi tuomasta joitakin mielipiteitään liian vahvasti julki, etteivät ne olisi häirinneet hänen aviomiehensä poliittista uraa.


title: Lucretia Garfield

text: Tammikuussa 1881 James Garfieldista tuli Yhdysvaltain presidentti ja Lucretiasta siten Yhdysvaltain ensimmäinen nainen. Ensimmäisenä naisena Lucretia oli erityisen kiinnostunut Valkoisen talon historiasta ja aiemmista ensimmäisistä naisista. Hän kumosi edeltäjänsä Lucy Webb Hayesin asettaman alkoholikiellon Valkoisessa talossa ja kieltäytyi asettumasta julkisesti naisasialiikkeen taakse.


title: Lucretia Garfield

text: Maaliskuussa 1881 Lucretia sairastui malariaan ja matkusti New Jerseyhin parantamaan tautiaan. 2. heinäkuuta hän sai tiedon, että James Garfieldia oli ammuttu. Hän palasi Washingtoniin miehensä luokse ja oli tämän luona aina kuolemaan 19. syyskuuta saakka.


title: Lucretia Garfield

text: Monet yhdysvaltalaiset tunsivat suurta sympatiaa leskiäidiksi jäänyttä Lucretiaa kohtaan, ja hänen avukseen kerättiin 360 000 dollarin kolehti. Lucretia keskittyi loppuelämänsä ajan lastensa tukemiseen ja miehensä muiston vaalimiseen. Hän kuoli 13. maaliskuuta 1918 ollessaan vierailemassa Kalifornian Pasadenassa.


title: Air Charter

text: Air Charter Limited oli brittiläinen tilauslentoyhtiö. Sen perusti vuonna 1947 Freddie Laker. Yhtiön kotikentät olivat Southendin ja Stanstedin lentoasemat Lontoossa. Vuodesta 1955 eteenpäin se lensi tilauslentojen lisäksi Englannin ja Manner-Euroopan välillä säännöllisiä autonkuljetuslentoja, joita operoimaan perustettiin myöhemmin tytäryhtiö Channel Air Bridge. Airwork Group osti vuonna 1959 Air Charterin ja Channel Air Bridgen. Kesäkuussa 1960 Airwork yhdistyi Hunting-Clan Air Transportin kanssa muodostaen British United Airwaysin.


title: Air Charter

text: Freddie Laker perusti Air Charterin, ensimmäisen lentoyhtiönsä, vuonna 1947. Se aloitti toimintansa saman vuoden maaliskuussa ja lennätti matkustajia ja rahtia tilauslennoilla de Havilland D.H.89A Dragon Rapide -koneella. Vuoden 1947 loppuun mennessä laivastoon oli jo liittynyt toinen Dragon Rapide sekä yksi de Havilland D.H.84 Dragon 2. Vuonna 1948 Laker osti 12 Handley Page Haltonia, jotka hänen toinen yhtiönsä Aviation Traders muunsi rahtikoneiksi, myi niistä neljä ja vuokrasi loput kahdeksan Bond Air Services -yhtiölle, joka käytti niitä Berliinin ilmasillassa. Ilmasillan lopettamista seuraavana vuonna seurannut lama vähensi tilauslentojen kysyntää. Bond Air Services meni konkurssiin, ja Halton-koneet palautuivat Air Charterille. Laker päätti vetäytyä ilmailualalta, sillä vallinnut ylitarjonta teki pärjäämisen mahdottomaksi. Osa Air Charterin koneista myytiin ja loput romutettiin, ja yhtiö lopetti toimintansa.


title: Air Charter

text:
Aikojen parantuessa Laker alkoi kiinnittää huomiota lentoyhtiöiden menestykseen ja päätti herättää Air Charterin uudelleen henkiin. Aviation Traders osti helmikuussa 1951 Surrey Flying Servicesin ja hankki Avro York C1:n, jolla yhtiö alkoi taas lentää tilauslentoja. Lakerin omistamien yhtiöiden lentotoiminta tuotiin kokonaan Air Charter -nimen alle heinäkuussa 1952. Seuraavan vuoden helmikuussa Air Charter allekirjoitti Britannian hallituksen kanssa sopimuksen joukkojen kuljettamisesta Singaporeen ja Fidžille. Lentoja lensi kymmenen Avro Yorkia, joista viimeinen poistui Air Charterin laivastosta marraskuussa 1956. Air Charter vastaanotti ensimmäisen uuden lentokoneensa helmikuussa 1953. Kyseinen Bristol Freighter Mk.31E alkoi kuljettaa karjaa tilauslennoilla ympäri Eurooppaa ja Douglas C-47:n kanssa vasikoita aina Nairobiin asti. Air Charter hankki helmikuussa 1954 toisen Freighterin, jota se käytti joukkojenkuljetuslennoilla Euroopassa, ja kolmannen koneen saman vuoden elokuussa.
Freddie Laker osti 18 Avro Tudoria varaosineen (mukaan lukien 88 uutta Merlin-moottoria) 180 000 punnalla. Hinta oli halpa siitä huolimatta, ettei konetyypillä ollut voimassa olevaa lentokelpoisuustodistusta. Siviili-ilmailuministeriö oli perunut sen vuonna 1949 sattuneiden onnettomuuksien seurauksena, ja niinpä konetyyppiä sai käyttää vain rahdin kuljettamiseen. Aviation Traders teki koneisiin muutoksia, joiden ansiosta niille myönnettiin helmikuussa 1954 uusi lentokelpoisuustodistus. Siitä lähtien Tudorilla voitiin kuljettaa 42 matkustajaa. Sitä käytettiin yhä myös rahtikuljetuksiin, joissa ongelmaksi kuitenkin muodostui sen pieni, matkustajille tarkoitettu ovi, jonka kautta kaikki rahti oli lastattava. Aviation Traders suunnitteli muutostyöt, joissa Tudoriin asennettiin suuret kaksoisovet. Ensimmäinen Tudor Super Trader sai lentokelpoisuustodistuksen maaliskuussa 1955, jolloin Aviation Traders sai myös valtiolta toimeksiannon kuljetuslennosta Super Traderilla Australiaan. Konetyyppi ei ollut miehistönsä suosiossa, mutta valtion kuljetustehtäviin se sopi hyvin. Tammikuuhun 1956 mennessä kuusi Tudoria lisää oli muunnettu Super Tradereiksi. Tudor keräsi Air Charterin ja Aviation Tradersin käytössä yhteensä yli 46 000 lentotuntia. Viimeinen koneyksilö poistui laivastosta 1. marraskuuta 1959.
Korvatakseen ikääntyvät Avro Yorkinsa Air Charter hankki helmikuussa 1955 ensimmäisen Douglas C-54B Skymasterinsa. Seurattuaan autonkuljetuslentoja lentäneen Silver City Airwaysin menestystä Laker päätti perustaa Air Charterin autonkuljetusosaston. Se aloitti toimintansa 14. huhtikuuta 1955 ja lensi seitsemän päivittäistä reittilentoa Southendin ja Calais’n välillä. Puoli vuotta myöhemmin avattiin reitti Oostendeen, joka kehittyi myöhemmin lentobussireitiksi: matkustajat kulkivat ensin linja-autolla Lontoosta Southendiin ja lensivät sitten Oostendeen. Silver Cityn pyydettyä suurempia lentokoneita Bristol kehitti pidennetyn Superfreighterin, johon mahtui kahden sijasta kolme autoa. Myös Air Charter tilasi näitä uusia koneita, ja tilatut kaksi konetta toimitettiin vuoden 1955 helmikuussa ja elokuussa. Superfreighterin ja autonkuljetuslentojen menestys oli niin suurta, että Air Charter tilasi lopulta neljä Superfreighteriä lisää, minkä lisäksi yhtiön Freightereistä kaksi muunnettiin Superfreightereiksi. Autonkuljetuslentojen lisäksi niitä käytettiin rahtilennoilla. Suuren rahtitilansa ansiosta ne sopivat erityisen hyvin suurikokoisten lastien kuljettamiseen.


title: Air Charter

text: Lokakuussa 1956 Air Charter aloitti lennot kolmannella autonkuljetusreitillään, Southendista Rotterdamiin. Vuoden loppuun mennessä se oli kuljettanut reiteillään yhteensä 8 500 autoa ja lisäksi suurehkon määrän rahtia Oostendeen. Vuonna 1958 Air Charter alkoi siirtää autonkuljetuslentojaan varta vasten perustetulle tytäryhtiö Channel Air Bridgelle. Saman vuoden huhtikuussa yhtiö aloitti yhteistyön belgialaisen Sabenan kanssa Southend–Oostende-reitillä. Kuudesti päivässä lennettyä reittiä varten kolme Superfreighteriä maalattiin Sabenan väreihin. Osana sopimusta yhtiöt mainostivat toistensa lentoja, ja Sabena maksoi Air Charterille korvauksen reitillä lennetyistä tunneista.


title: Air Charter

text: Kun Britannian ilmailulainsäädäntöä uudistettiin vuonna 1959, valtionyhtiöt menettivät monopoliasemansa. Kasvattaakseen osuuttaan uusista markkinoista ilmailupalveluiden tarjoaja Airwork Group tarjosi Freddie Lakerille 800 000 puntaa Air Charterista, Channel Air Bridgestä ja Aviation Tradersista. Laker hyväksyi tarjouksen ja sai paikan uuden yhtiön johtokunnasta. Kesäkuussa 1960 Airwork yhdistyi Hunting-Clan Air Transportin kanssa. Air Charterista ja Hunting-Clanista muodostettiin British United Airways, jonka toimitusjohtaja Freddie Lakerista tuli. Uuden yhtiön kotikenttä oli Gatwickin lentoasema. Channel Air Bridge jatkoi autonkuljetuslentoja Southendista itsenäisenä lentoyhtiönä.


title: Air Charter

text: Vuonna 1958 Air Charterin laivastoon kuului 18 lentokonetta.


title: Visma PPG

text: Visma PPG Oy on Turussa vuonna 1993 perustettu yrityspalvelutalo. Suomessa yrityksellä on toimistot Turussa, Helsingissä, Tampereella ja Porissa. Lisäksi Visma PPG toimii Tallinnassa, Virossa.


title: Visma PPG

text: Lakiasiaintoimistona aloittanut yritys tarjoaa nykyisin juridiikan lisäksi perintä-, laskutus-, taloushallinto-, rahoitus- ja kansainvälistymispalveluja. Vuonna 2016 Visma PPG:n liikevaihto oli 4,7 miljoonaa euroa. Yrityksen tulos samalta vuodelta oli 776 000 euroa. Norjalaiskonserni Visma osti PPG:n 1. maaliskuuta 2017 julkaistussa yrityskaupassa. Suomalaisyhtiö jatkaa uutisten mukaan Vismassa omana itsenäisenä tytäryhtiönä.


title: Visma PPG

text: Yhtiön asiakkaina on yli 6 000 suomalaista pk-yritystä sekä kuntia, vakuutusyhtiöitä ja yksityishenkilöitä. Visma PPG on ainoana suomalaistoimijana mukana kansainvälisessä perintätoimistojen organisaatiossa Sekundissa. Tunnetuimpia PPG:n palveluja hyödyntäviä asiakkaita ovat LähiTapiola, Tappara, FC TPS, Maalarimestarien, Aninkainen.fi, K1 katsastajat, Forever kuntoklubi, GLS Finland ja Grolls Oy. Yrityksen oman sivuston mukaan sen asiakasvaraintileillä kulkee noin miljardi euroa vuosittain.


title: Visma PPG

text: Visma PPG on tehnyt yhteistyötä sykemittareistaan tunnetun Polarin sekä kiinteistövälitysketju Aninkaisen kanssa. Yhtiön toimitusjohtaja Matias Mäenpää on ollut esillä julkisuudessa. Hän on juontanut yrityselämää käsittelevää Yrittäjyyden ytimessä -keskusteluohjelmaa paikallisradio Auran Aalloilla.


title: Visma PPG

text: Visma PPG tunnetaan aktiivisena urheilun tukijana. Vuonna 2016 yrityksen yhteistyöseuroja ja -tapahtumia ovat olleet HJK, FC TPS, Tappara, Paavo Nurmi Games, Joensuun Maila, Jyväskylän Happee sekä Ura Basket. Lisäksi Visma PPG on tukenut keskimatkojen juoksijoita Tuomo Salosta ja Heidi Pappilaa.


title: Välinimi

text: Välinimi on henkilönnimi, joka on etunimen ja sukunimen välissä. Välinimeksi otetaan maan käytännöistä riippuen esimerkiksi jokin oman suvun sukunimi tai toisen vanhemman sukunimi, mutta esimerkiksi Tanskassa välinimeksi voidaan ottaa melkein mikä tahansa nimi. Välinimet ovat melko yleisiä esimerkiksi Pohjoismaissa. Suomen lainsäädännössä ei ole välinimeä.


title: Välinimi

text: Ruotsissa, Norjassa ja Tanskassa välinimiä käytetään jonkin verran, ja välinimi mainitaan myös maiden nimilainsäädännössä. Ruotsissa välinimeksi käy esimerkiksi oma tyttönimi tai toisen vanhemman sukunimi. Koska välinimi ei ole juridisesti oikea sukunimi, se ei periydy. Norjalaisista noin 18 prosentilla on välinimi. Sellaiseksi käy yleensä oma entinen sukunimi, jommankumman vanhemman tai esivanhemman sukunimi, tietyistä kulttuureista tulevan vanhemman tai isovanhemman etunimi tai välinimi takenevasti neljältä edeltävältä sukupolvelta. Välinimeksi voi ottaa myös maatilan nimen tai sellaisen suku- tai välinimen, johon nimenkantajalla on muuten kiinteä yhteys. Tanskassa välinimenä voi käyttää melkein mitä tahansa nimiä. Juridisesti välinimi on Tanskassa yksi etunimi. Arkikäytössä tanskalaiset käyttävät välinimeä joskus sukunimenä. Esimerkiksi Peter Skovgaard Jensen voi käyttää nimeä Peter Skovgaard.


title: Välinimi

text: Yhdysvalloissa välinimenä käytetään usein sukulaisten, kuten äidin, sukunimeä. Jotkut käyttävät kutsumanimessään välinimensä alkukirjainta, kuten presidentti George W. Bush. Hänen välinimensä on Walker, joka on hänen isoäitinsä sukunimi.


title: Välinimi

text: Vietnamissa välinimi ilmaisee yleensä kantajan sukupuolen ja on tavallaan osa etunimeä. Sillä voidaan ilmaista myös lapsen sukupolvi, sukuhaara tai poikalapsen asema perheessä.


title: Välinimi

text: Suomen lainsäädännössä ei ole välinimeä. Suomalaisessa tekstissä ulkomaiset kaksiosaiset sukunimet aakkostetaan asianomaisessa maassa vallitsevan käytännön mukaan. Pohjoismaisten nimien kohdalla se tarkoittaa aakkostamista varsinaisen sukunimen mukaan, esimerkiksi Norjan entisen pääministerin nimi aakkostetaan "Brundtland, Gro Harlem", jossa "Harlem" on välinimi.


title: The American Economic Review

text: The American Economic Review ("AER") on vertaisarvioitu taloustieteellinen aikakauskirja. American Economic Association on julkaissut aikakauskirjaa vuodesta 1911 alkaen, ja se ilmestyy 12 kertaa vuodessa. The American Economic Review on yksi arvostetuimmista taloustieteen alan tiedejulkaisuista.